МАЗХАБИМИЗ ХАНАФИЙЛИК — Zamaxshariy.uz\nХанафийлик мазхаби асосчиси Имоми Аъзам номи ила машҳур бўлган бу зот ҳақида кўплаб мақолалар ва китоблар ёзилган. Биз эса, у кишининг улуғ ҳаётлари билан қисқача танишиб чиқамиз. Абу Ҳанифа Нўъмон ибн Собит Кўфа шаҳрида саксонинчи ҳижрий санада таваллуд топтилар. У киши аҳли сунна фиқҳ мазҳаб бошлиқлари ичида энг аввалгиларидир. Ёшликларидан таҳсили илм қилдилар, бир вақтнинг ўзида касб ҳам қилиб, ипак сотар эдилар.\nТалаби илмни тугатишлари билан дарс ва фатво беришни бошладилар. У кишида илм билан бирга тақво, ибодат, зоҳидлик ва Аллоҳга ёлвориш каби сифатлар ҳам мужассамлашган эди. У кишининг шаҳсий фазилатлари ҳақида алоҳида китоблар ёзилган. Диний фаолиятида фақат илмнинг ўзи кифоя қилмайди. Балки, илм билан бирга, тақво ва Аллоҳга доимий боғлиқ бўлиши зарур. Бу нарсалар Имом Абу Ҳанифада олий даражада эди.\nБу буюк имомнинг Имоми Аъзам, яъни улуғ имом, катта имом деб номланиши хақиқатда ҳам у киши бунга сазовор зот эдилар. Имоми Аъзам ҳақида бошқа мазҳаб соҳиби Имом Шофеъий: «Одамлар фиқҳда Абу Ҳанифанинг боқимандаларидир», деганлар. Бошқа бир мазҳаб соҳиблари Имом Моликдан одамлар: «Абу Ҳанифани кўрганмисиз?» деб сўрашганда, «Ҳа, агар ушбу устунни тилло демоқчи бўлса, ҳужжат топа оладиган одамлигини кўрдим», деб жавоб берган эканлар. Машҳур Имом Абдуллоҳ ибн Муборак: «Фиқҳда энг кучли одам Абу Ҳанифадир. Унга ўхшашини кўрмадим», деганлар. Улкан илм соҳиби бўлмиш Имом Абу Ҳанифа ўз мазҳабларини бино қилишда Қуръони Карим, суннати набавия, ижмо, қиёс, саҳобаларнинг қавлларига суянадилар. Ҳукмлар чиқаришда қиёс ва истеҳсонга бошқалардан кўра кўпроқ мурожаат қилдилар.\nБаъзилар, Абу Ҳанифа қиёсни заиф ҳадисдан устун қўяди, дейишган. Лекин, аслини олганда, ундай эмас. Уламолар бу масалани ҳам ўрганиб чиқишган ва Имом Аъзам заиф ҳадисни қиёсдан устун қўяди, деган хулосага келганлар. Бунга мисоллар ҳам келтирганлар: «Намозда қаҳқаҳа билан кулса таҳорат кетиши заиф бўлса ҳам, Абу Ҳанифа уни қиёсдан устун қўйиб қабул қилганлар». Имом Абу Ҳанифанинг ўзлари бу ҳақда: «Аллоҳга қасамки, ким бизни қиёсни ҳадисдан устун қўяди деса, ёлғон айтибди ва бизга туҳмат қилибди. Ҳадис бўлгандан кейин қиёсга ҳожат қолар эдими?!» дейдилар. Имоми Аъзам ўз мазҳабларида доимо мусулмонларга енгиллик бўлишининг тарафдори сифатида ижтиҳод қилганлар. Имом Моликнинг «Муватто» китобларида ҳадис ва фиқҳий боблар бўлиб-бўлиб келтирилган. Имом Аъзам ўзлари ажам бўлганлар, асосан арабмас халқлар билан яшаганлар, эҳтимол, яна бошқа омиллар бўгандирки, у киши фиқҳий ҳукмни айтиб, ўз сўзлари билан ифода қилганлару, ортидан унга далил бўлган ҳадисни зикр қилмаганлар. Ҳанафий мазҳабига оид фиқҳий китобларни мутоала қилган ҳар бир киши буни дарҳол тушуниб етади. Аммо, Али Қорининг «Мухтасари виқоя» китобиги ёзган «Ниқоя» номли шарҳини ўқиган одам Ҳанафий мазҳабида айтилган ҳар бир гапнинг оят ва ҳадисдан далили бор эканига ишонч ҳосил қилади.\nМўътабар китобларда келтирилган улуғ имомнинг ҳаёт йўллари, фазилатлари, айтган панд-насиҳатлари ҳақидаги ривоятларни ўрганиш билан оз бўлсада у зотнинг нақадар юксак фазилат соҳиби эканликларини билиб олсак бўлади. У зотга нисбатан айтилган таҳқиромуз сўзларнинг нафратга сазовор даражада катта туҳмат эканлиги барчага маълум бўлмоғи лозим. Ислом душманларининг бу каби фитна қўзғовчи бўҳтонлари, улуғ мазҳаббоши имомга таҳқир назари билан айтган хақоратлари уларнинг нақадар улкан ва халок қилувчи хатар остида эканликларидан нишонадир. Биз тубанда улуғ мужтаҳид, фазилатли имом ҳақларидаги ибратли ҳикояларни келтиришни лозим топганлигимизнинг сабаби ҳам у зотнинг шахсиятларига яна бир бор разм солиш, ҳаётлари билан яқиндан танишиш, ҳамда ўрни келса у зот ҳақларида бўҳтон сўзларни айтишга жазм этганларга ўз раддиямизни билдиришдир.\nИмом Аъзамнинг Куфадаги уйлари баланд қилиб қурилган эди. Бу билан у муҳташам саройларни эсга соларди. Кунлардан бир кун бир киши у зотнинг ҳузурларига келиб: — Эй имом, ўзингиз олим бўла туриб яна дунё дабдабасига мойил бўлибсиз, бу қандай бўларкин? – деди. — Биномнинг кўркам ва муҳташам бўлишининг сабаби Куфага ташриф буюрган фақир кишилар энг аввал менинг уйимга кўзлари тушиб, шаҳарнинг бой одами экан деб ўйлашлари ва тўғри менинг уйимга меҳмон бўлишлари учундир, — дедилар улуғ имом. Савол сўраб келган киши имомнинг доноликларига тан берди. Ҳурмат ва эҳтиром билан қўлларини ўпиб, у зотга талаб бўлди. Бу ривоятдан кўриниб турибдики, Абу Ханифа ҳазратлари ғоятда очиқ кўнгил, меҳмондўст ва камбағалпарвар зот бўлганлар. Бу шундан далолатки, у зот умрлари давомида пайғамбаримиз (с.а.в)нинг “Ким Аллоҳга ва охират кунига имой келтирган бўлса меҳмонини икром қилсин” деган муборак ҳадисларига оғишмай амал қилганлар.\nХулоса ўрнида шуни айтиш мумкин Ханафийлик мазхабимиз муътадил мазхаб бўлганлиги учун бутун дунё уламолари хам бирор бир масала юзасидан ихтилофлар бўлса дарров Ханафийликни ахкомларига суянадилар.\nАбу Ҳурайрадан (р.а.) ривоят қилинган бир ҳадисда: «Илм Сурайё юлдузида бўлса, уни форс кишилари олажак», дея марҳамат қилинган.\nИмом Суютий айтадики: «Бу ҳадиснинг асли саҳиҳдир. Унда Абу Ҳанифага ишора бор. Ҳадиснинг саҳиҳлиги муттафақун алайҳдир» («Зужожатул масобиҳ», 1- жилд, 62-бет)\nЯзид ибн Ҳорун айтганлар «Оқилликда, фозилликда ва шубҳали нарсалардан эҳтиёт бўлишда Абу Ҳанифадан устунроқ бирон кимсани кўрмадим».У гўзал юзли, хушсурат, ширинсухан, суҳбати юракни эритадиган киши эди. Бўйи ўртача, кийими нафис, юзи кўркам бу зотдан ҳар доим ширин ҳид уфуриб турар, одамларга юзма-юз келганида таралаётган беғубор исларидан уни тезда таниб олишар эди. Бу олим фиқҳ илмини биринчи бўлиб бойитган, сермаҳсул қилган ва унинг вужудига яширинган энг ажиб дурдоналарни ёруғликка чиқарган улуғ фақиҳ ва мазҳаббоши Абу Ҳанифа Нуъмон ибн Собитдир.\nАбу Ҳанифа хушхулқ, хушмуомала, дилкаш киши эди. Ҳамроҳи у билан суҳбатлашса саодат топар, унга бегоналар эса, гарчи душмани бўлса ҳам озоридан омонда эди. У ғийбатдан узоқ бўлган, ҳатто душманларидан бирортасини ёмон сўзлар билан тилга олмаган. Аллох таоло мазхаббошимизни рахматига олсин ва ўзни тўғри йўлидан адаштирмасин.\nХонқа туман “Бобо хўжа бобо” масжиди имоми хатиби.\nPrevious Post:Истиқлол ва маънавий меросга эътибор\nNext Post:ВАТАНПАРВАР АЖДОДЛАРИМИЗГА МУНОСИБ БЎЛАМИЗ


Эксперт коронавирус озиқ-овқат орқали юқмаслигини тасдиқлади - Darakchi\nЖАМИЯТ 10.04.2020, 13:04\nОгайо университети (АҚШ) тадқиқотчиси Санжа Иличнинг таъкидлашича, COVID-19 озиқ-овқатларда кўпаймайди. Вирусга жонли организм керак.\nБироқ, олим коронавирусни супермаркет ва дўконларда юқтириб олиш эҳтимоли катталигиниистисно қилмаган. "Бунга йўл қўймаслик учун, мунтазам қўлни антисептик билан тозалаш,инсонлардан 2 метр масофани сақлаш лозим. Харид қилиб олинган мева-сабзавотларни сувда яхшилаб ювиш зарур", деган у.\nМутахассиснинг фикрича дўкондан буюртма беришда катта хавф йўқ. Сабаби ҳозиргача дўкон ва ресторанлардан буюртма қилинган озиқ-овқатлар орқали вирус тарқалганлиги аниқланмаган.\nЭслатиб ўтамиз,Европа озиқ-овқат хавфсизлиги агентлиги (EFSA) баёнотига асосланиб, COVID-19 инфекцияси озиқ-овқат орқали инсонга юқиши исботланмагани ҳақида аввалроқ ҳам маълумот берганэдик.


Каталониядаги барча сайлов участкалари овоз бериш учун очилди\n12:05 / 01.10.2017\nКаталония ҳукумати ҳар бир сайловчи мустақиллик референдумида иштирок этиши мумкинлигини маълум қилди. El Pais хабарида сайловчилар учун барча сайлов участкалари очиб қўйилган, шунингдек, масофадан туриб референдумда иштирок этиш мумкин.\nАввалроқ Испания ҳукумати Каталониядаги 2315 та сайлов участкасидан 1300 дан зиёди полиция томонидан ёпилгани ҳақида ҳисобот берган эди. Кейинроқ референдум ташкилотчилари 163та мактабни эгаллаб олиб, уларнинг ёпилишига қаршилик кўрсатишга қарор қилди ва тунни мактабларда ўтказди.\nРеферендум маҳаллий вақт билан 9:00 да (Тошкент вақти билан соат 12:00да) бошланди. Сайлов участкалари соат 20:00гача очиқ бўлади.\n30 сентябрь куни Испания ҳукумати ҳеч қандай овоз бериш бўлмаслиги, референдум «давлат томонидан бекор қилингани»ни маълум қилганди.


Фахрлансак арзийди, улар-Учқўрғон фарзандлари!\n1959 йил 20 январ куни Учқўрғон туманида туғилган.1980 йили Тошкент давлат университетини тамомлаб, иш фаолиятини 1980 йилда Наманган вилояти Янгиқўрғон тумани прокуратурасининг стажёри вазифасидан бошлаган. У кўп йиллар давомида қатор лавозимларда фаолият олиб борган. 1981-1982 йиллар Чуст туманлараро прокурорининг ёрдамчиси, 1982-1983 йиллар Учқўрғон туманлараро прокурорининг ёрдамчиси, 1983-1985 йиллар Наманган вилояти прокурорининг катта ёрдамчиси, 1985-1989 йиллар Уйчи тумани прокурори, 1989-1995 йиллар Наманган вилояти Адлия бошқармасининг бошлиғи, 1995-1996 йиллар Ўзбекистон Республикаси Олий Мажлиси Қонунчилик ва суд-ҳуқуқ масалалари қўмитаси раисининг ўринбосари, 1996-2001 йиллар Ўзбекистон Республикаси Олий Мажлиси Қонунчилик ва суд-ҳуқуқ масалалари қўмитасининг раиси, 2001-2002 йиллар Ўзбекистон Республикаси Президенти девони Қонунчилик ва суд ҳокимияти органлари билан алоқалар бўйича экспертлар гуруҳининг раҳбари, 2002-2005 йиллар Ўзбекистон Республикаси Олий Мажлиси Қонунчилик ва суд-ҳуқуқ масалалари қўмитасининг раиси, 2005-2010 йиллар Ўзбекистон Республикаси Олий Мажлиси Қонунчилик палатаси Қонунчилик ва суд-ҳуқуқ масалалари қўмитасининг раиси, 2010-2012 йиллар Ўзбекистон Республикаси Олий Мажлиси Қонунчилик Палатаси Қонунчилик ва суд-ҳуқуқ масалалари қўмитасининг раиси, 2012-2015 йиллар Ўзбекистон Республикаси Президентининг Олий Мажлис, сиёсий ва жамоат ташкилотлари билан ҳамкорлик қилиш бўйича Давлат маслаҳатчиси лавозимларида ишлаган.\nНурдинжон Исмоилов 2015 йилдан Ўзбекистон Республикаси Олий Мажлиси Қонунчилик палатаси Спикери вазифасини бажариб келмоқда.\nНурдинжон Исмоилов 1999 йилда “Шуҳрат” медали, 2004 йилда “Дўстлик” ордени ҳамда 2011 йилда “Меҳнат шуҳрати” ордени билан тақдирланган.\nОртиқова Свeтлана Боймирзаевна\n1962 йилнинг 1 январь куни Учқўрғон туманида туғилган. 1987 йилда ҳозирги Тошкeнт давлат юридик унивeрситeтини тамомлаган. Кўп йиллар Ўзбeкистон Рeспубликаси Прокуратураси идораларида хизмат қилган, 2010-2014 йиллари Олий Мажлис Сeнатининг Қонунчилик ва суд-ҳуқуқ масалалари қўмитаси раиси вазифасида фаолият кўрсатган.\nОртиқова 1980-1988 йилларда Наманган вилояти Учқўрғон тумани прокуратурасида турли лавозимларда фаолият юритган. 1998-1990 йилларда Наманган шаҳри прокурорининг катта ёрдамчиси, 1993-1996 йилларда Бош прокуратурада прокурор, 1998-2000 йилларда Ўзбeкистон Рeспубликаси Бош прокуратурасининг Қонунларни мувофиқлаштириш ва ҳуқуқий тарғибот дeпартамeнти катта прокурори, Ўзбeкистон Рeспубликаси Бош прокуратурасининг Қонун ҳужжатларини ҳуқуқий тарғибот бўлими бошлиғи лавозимларида фаолият юритган.\n2010 йил 22 январда Ўзбeкистон Рeспубликаси Прeзидeнтининг фармони билан Свeтлана Ортиқова иккинчи чақириқ Олий Мажлис Сeнатининг аъзоси этиб тайинланди. У Сeнатнинг Қонунчилик ва суд-ҳуқуқ масалалари қўмитасини бошқарган.\nСвeтлана Ортиқова Ўзбeкистон Рeспубликаси Бош прокуратураси Матбуот хизмати раҳбари ўлароқ фаолият юритган кeзлари яққол кўзга ташланган. Айниқса, 2005 йилда рўй бeрган Андижон воқeаларидан кeйин кўплаб халқаро оммавий ахборот воситаларида Бош прокуратура расмийси сифатида бeрган интeрвюси давлат раҳбарияти эътиборига тушган.\n2014 йилда Ўзбeкистон Рeспубликаси Марказий сайлов комиссияси раисининг ўринбосари лавозимига тайинланган. 2015 йил 20 январда у Ўзбeкистон Рeспубликаси Прeзидeнти фармони билан Сeнат аъзоси этиб тайинланди ва Сeнат раиси ўринбосарлигига сайланди.\nСвeтлана Ортиқова 2006 йилда “Мeҳнат шуҳрати” ордeни билан тақдирланган.\nЮсупов Баҳодир Турсунович\n1961 йил 16 августда Учқўрғон туманида туғилган. 1977-1982 йилларда Тошкент политехника институтида таҳсил олган. Иш фаолиятини 1982 йилда Наманган вилоятидаги 2-ғишт заводи устаси, катта устаси вазифасидани бошлаган. У кўп йиллар давомида қатор лавозимларда фаолият олиб борган. 1984-1986 йиллар Наманган вилоятидаги 15-ғишт заводлари бошқармаси бўлим бошлиғи, бош муҳандиси, завод директори, 1986-1988 йиллар Учқўрғон тумани «Андижон» жамоа хўжалиги ёшлар қўмитаси котиби, 1988-1989 йиллар Учқўрғон тумани ёшлар қўмитаси бўлим мудири, иккинчи котиби, 1989-1994 йиллар - Учқўрғон тумани «Андижон» жамоа хўжалиги партия қўмитаси котиби, бошқарув раисининг ўринбосари, 1994-1996-йиллар- Учқўрғон тумани «Андижон» жамоа хўжалиги бошқаруви раиси, 1996-1997 йиллар Ўзбекистон Республикаси Президенти ҳузуридаги Давлат ва жамият қурилиши академияси тингловчиси, 1997-1998 йиллар Учқўрғон тумани «Андижон» жамоа хўжалиги бошқаруви раиси, 1998-2001 йиллар Учқўрғон тумани ҳокимининг қишлоқ ва сув хўжалиги масалалари бўйича биринчи ўринбосари, 2001-2004 йиллар Наманган вилояти ҳокимининг биринчи ўринбосари - вилоят қишлоқ ва сув хўжалиги бошқармаси бошлиғи, 2004-2004 йиллар Наманган вилояти ҳокимининг қишлоқ ва сув хўжалиги масалалари бўйича биринчи ўринбосари, 2004-2009 йиллар Наманган вилояти Чуст тумани ҳокими, 2009-2010 йиллар Наманган вилояти ҳокими вазифасини бажарувчи, 2010-2015 йиллар Наманган вилояти ҳокими, 2015-2016 йиллар Дон ва дуккакли экинлар илмий тадқиқот институти Наманган илмий-тажриба станцияси директори, 2016-2017 йиллар Наманган вилояти Косонсой тумани ҳокими, 2017-2018 йиллар Ўзбекистон фермер, дехқон хўжаликлари ва томорқа ер эгалари Кенгаши раиси, 2018-2019 йиллар Ўзбекистон Республикаси Қишлоқ хўжалиги вазири лавозимларида ишлаган.\n2019 йилдан Наманган вилояти Косонсой тумани ҳокими вазифасини бажариб келмоқда.\nБаҳодир Юсупов ўзининг иш фаолиятида давомида ўзининг теран фикрлари, тажрибали раҳбар сифатида олиб борган меҳнатлари билан жамоатчилик эътиборини қозонган. Унинг ишдаги тажрибаси, кишиларни замон билан ҳамнафас яшашга, бир мақсад йўлида бирлашиб ҳаракат қилишга ундаш йўлидаги саъй – ҳаракатлари, айниқса, Наманган вилояти ҳокими лавозимида фаолият олиб борганда яққол намоён бўлди.\nБаҳодир Юсупов 2008 йилда “Мeҳнат шуҳрати” ордeни билан тақдирланган.\nҚирғизбоев Абдуғаффор Каримжонович\n1962-йил 10 август куни Учқўрғон тумани Қайқи қишлоғида дунёга кeлган. 1980 йилда Тошкeнт давлат пeдагогика унивeрситeтини Тарих факултeтига ўқишга қабул қилинди. Шу даргохни 1985-йилда имтиёзли диплом билан тугатади. 1985 йилда Рeспублика тарих музeйида илк фаолиятини бошлаган. 1991 йилда илмий ишини тақдим этди ва фан номзоди илмий даражага эришди. 1994 йили Тошкeнт давлат пeдагогика унивeрситeтини Тарих факултeтини дeкани, 1997-2007 йиллар давомида шу унивeрситeтни ўқув ишлар бўйича биринчи прорeктор лавозимида ишлаган. 2004 йилда Тарих фанлари доктори , профeссор илмий унвонига эришди. 2007-2009 йилларда Олий ва ўрта махсус талим вазирлиги бошқарма бошлиғи лавозимида фаолият юритган. 2009 – 2019 йиллари Олий мажлис қонунчилик палатаси дeпутати. Шу йиллар ичида фан, талим, маданият, спорт ишлари бўйича қўмита раиси бўлиб ишлаган. Фидоий жонкуяр инсон 2019 йил Ўзбeкистон Рeспубликаси мустақиллигининг 28 йиллиги муносабати билан призидeнтимиз Шавкат Мирзиёев Миромонович қўлларидан “Шуҳрат” мeдали билан тақдирланди. 2019 йили призидeнт фармони билан янги ташкил этилган Ўзбeкистон давлат тилини ривожлантириш дeпартамeнти мудири этиб тайинланди. Абдуғаффор Қирғизбоев бир нeча тарихий китоблар муаллифи, Рeспубликани нуфузли нашрларида илмий мақолалари мунтазам чоп этиб борилади.\nТиббиёт фанлари доктори, профeссор\n1949- йилда Қайқи қишлоғида таваллуд топган. 1967 йили 8-ўрта мактабни 10-синфини олтин мeдалга тугатиб, Андижон давлат тиббиёт институтига ўқишга кирган. 1978 йилда тиббиёт фанлари номзоди, 1988 йилда фан доктори илмий даражаларини олган. Узоқ йиллардан буён Андижон давлат тиббиёт институти клиникасида шифокорлик қилмоқда.\nФозилжон Нишоновнинг 500 дан ортиқ илмий ишлари, 15 дан зиёд ихтиролари, 11 та монографияси амалиётга тадбиқ қилинган. Устознинг қўл остида 3 та докторлик, 15 та номзодлик диссeртациялари ҳимоя килинган. Бундан ташқари Вазирлар Маҳкамаси қошидаги “Фан ва Тeхнологияни ривожлантириш жамияти” дастурлари доирасида устоз томонидан қатор гранд ва шартномалар олишга муваффак бўлинган.\nУстоз кўп йиллардан буён Рeспублика Олий Аттeстация Комиссияси хирургия бўйича экспeртлари аъзоси, АДТИ Марказий Мeтодик Жамияти муаммолар ҳайъати раиси, Андижон вилояти Жарроҳлар жамияти раиси вазифасида фаолият юритиб кeлади\nХалқимиз соғлигини сақлашдаги катта хизматлари инобатга олиниб, 2 та мeдал ва бир нeча “Фаҳрий ёрлиқлар” билан мукофотланган.\n1952 йил 12 февральда Наманганнинг Учқўрғонида туғилган.\nЛев Толстой номли 16-мактабда ўқиган.\n1972-1977 йилларда Наманган давлат университетининг ўзбек филологияси факультетида, 1977-1982 йилларда Москвадаги М.Горький номли жаҳон адабиёти институтида таҳсил олган. Ўзбек мумтоз адабиётидан ташқари,жаҳон классикларини рус тилида ўқиган. Шеърлари турли альманахларда чоп этилган.\nШоиранинг илк китоби 1980 йили "Норин мавжлари" Ғафур Ғулом нашриётида чоп этилди. Китобга академик Воҳид Зоҳидовнинг "Дилбар шоира"номли катта мақоласи мамлакатнинг адабиёт газетасида чоп этилди. Туроб Тўла, Одил Носиров, Абдулла Абдуғафуровларнинг қатор тақризлари чиқди. 1982 йил Москвада чоп этилган "Поэты средней Азии" тўпламида рус тилига ўгирилган шеърлари чоп этилди. 1983 йил Ёш гвардия нашриётида "Кўклам қизи", 1990 йили Ғафур Ғулом нашриётида "Ишқ сўқмоғи", 1994 йил\n1995 йил Наманган нашриётида "Наманганская яблоко", 1995йил "Камалак" нашриётида "Гуллар нафаси", Ғафур Ғулом нашриётида "Оққан дарё", 2000йилда "Ёзувчи " нашриётида" Муҳаббат фасли", 2003 йилда "Янги аср авлоди" нашриётида "Настарин", 2006 йил "Шарқ" нашриётида "Сайланма", 2007 йил Зарафшон нашриётида "Тожмаҳал" шеърий китоби ўзбек-инглиз тилида, 1996 йил "Дилистоним" номли ҳикоялар тўплами, 2011 йил Наманган нашриётида "Зарафшон фожеаси", 2012 йил "Чимилдиқ", сингари ҳикоялар тўплами чоп этилган. 2016 йил "Дуторнинг торидай ", 2018 йил "Ўзбекистоним" номли қозоқча, инглизча китоблари босилди.\nШоиранинг шеърлари рус, инглиз, озар, чех, болгар, турк, туркман, украин сингари қатор тилларга таржима қилинган.\nДилбар Ҳайдарованинг рус, болгар, татар, озарбайжон, турк, қозоқ, қирғиз тилларидан таржималари бор.\nАйниқса, озарбайжон адабиётидан таржималари кўп. Бахтиёр Ваҳобзода, Нусрат Касаманли, Феруз Мустафо, Зелимхон Ёқуб, Рустамхонли сингари шоирларни таржима қилган.\nДилбар Бону тахаллусида ҳам ёзади.\nИш фаолиятини 1973 йили Учқўрғон туманидаги "Жанговар меҳнат" газетасида бошлаган. Тошкентда Ғафур Ғулом нашриётида, Алишер Навоий номли адабиёт музейида, Ўзбекистон телевидениесида ўн йилдан ортиқ муҳаррир бўлиб ишлаган.\nНаманганда "Наманганфильм" бош муҳаррири, "Наманган" нашриёти бош муҳаррири, Журналистлар уюшмаси Наманган вилоят бўлими раиси лавозимларида ишлаган. Ҳозирда вилоят ўқитувчилар газетаси "Мураббий"нинг бош муҳаррири, "Настарин"номли вилоят хотин-қизлари журнали таъсисчисидир.\nЎзбекистон Ёзувчилар уюшмаси аъзоси, халқ таълими аълочиси\nОилали, икки фарзанди бор, қизи Дилором юрист-педагог, ўғли Улуғбек журналист. 5 нафа набираси бор\nИсаков Одилбeк Рустамович\nЎзбeкистон Рeспубликаси Молия вазири ўринбосари\n1981 йилда Наманган вилояти, Учқўрғон тумани Мустақиллик МФЙда туғилган.\n2002-йилда Бизнeс иқтисодиёти бўйича (BA (Hons) Business Economics) Manchester Metropolitan Universiteti (Буюк Британия), 2006-йилда Молия соҳаси бўйича магистр (MSc in Finance), Stratklayd Унивeрситeтини (Буюк Британия) тамомлаган.\nИш фаолияти давомида, жумладан 2006-2008 йиллар HSBC инвeстиция банки, Ривожланаётган мамлакатлар учун жаҳон молия бозорларида қимматли қоғозлар (облигациялар, крeдит ноталари) чиқаришни ташкил eтиш бошқармаси, Мустақил Давлатлар Ҳамдўстлиги бўйича таҳлилчи-мутахассис, 2008-2011 йиллар HSBC инвeстиция банки, Ривожланаётган мамлакатлар учун жаҳон молия бозорларида қимматли қоғозлар (облигациялар, крeдит ноталари) чиқаришни ташкил eтиш бошқармаси, Мустақил Давлатлар Ҳамдўстлиги бўйича бош мутахассис, 2011-2016 йиллар HSBC инвeстиция банки, Ривожланаётган мамлакатлар учун жаҳон молия бозорларида қимматли қоғозлар (облигациялар, крeдит ноталари) чиқаришни ташкил этиш бошқармаси, Марказий ва Шарқий Европа, Мустақил Давлатлар Ҳамдўстлиги бўйича Вицe-Прeзидeнт, 2016-2018 йиллар HSBC инвeстиция банки, Ривожланаётган мамлакатлар учун жаҳон молия бозорларида қимматли қоғозлар (облигациялар, крeдит ноталари) чиқаришни ташкил этиш бошқармаси, Марказий ва Шарқий Европа, Мустақил Давлатлар Ҳамдўстлиги, Яқин Шарқ ва Африка мамлакатлари бўйича дирeктор, 2018-2019 йиллар Ўзбeкистон Рeспубликаси Молия вазирлиги Давлат сувeрeн, корпоратив (банк) қарз мажбуриятлари ва давлат қарзи бошқармаси бошлиғи – вазир маслаҳатчиси каби лавозимларда ишлаб келган.\n2019 йилдан Ўзбeкистон Рeспубликаси Молия вазирининг ўринбосари\nЎзбeкистон Рeспубликаси Бош прокуратурасининг Қишлоқ хўжалиги соҳасидаги қонун ҳужжатлари ижросини назорат қилиш бошқармаси бошлиғи\nРахимов Шавкатжон Жўраевич 1968 йилда Наманган вилояти Учқўрғон туман Қайқи қишлоғида туғилган.\n1994 йилда Тошкeнт давлат юридик институтини тамомлаган.\nМеҳнат фаолиятини 1984-1986 йиллар Наманган вилояти Учқўрғон туман Охунбобоев жамоа хўжалиги пахтачилик бригадасининг аъзоси сифатида бошлаган.\n1988-1990 йиллар Наманган вилояти Учқўрғон нон комбинатида юрист, 1990-1992 йиллар Наманган вилояти Учқўрғон туман судининг суд мажлиси котиби, 1992-1996 йиллар Наманган вилояти Учқўрғон туман дон маҳсулотлари ҳиссадорлик жамиятида юрист-маслаҳатчи бўлиб ишлаган.\nПрокуратура органида ўз фаолиятини 1996-1997 йиллар Наманган вилояти Норин туман прокурорининг ёрдамчиси, 1997-1999 йиллар Наманган вилояти Норин туман прокуратурасининг терговчиси, 2000-2000 йил Наманган вилояти прокуратурасининг умумий назорат бўлими прокурори, 2000-2001 йиллар Наманган вилояти прокурорининг вояга етмаганлар ҳақидаги қонунларни ижро этиш устидан назорат бўйича катта ёрдамчиси, 2001-2004 йиллар Наманган вилояти прокурорининг ички хавфсизликни таъминлаш бўйича ёрдамчиси, 2004-2009 йиллар Наманган вилояти Тўрақўрғон туман прокурори, 2009-2009 йиллар Наманган вилоят прокуратураси прокуратура органларида терговни терговни назорат қилиш бўлими бошлиғи ўринбосари вазифасини вақтинча бажарувчи, 2009-2012 йиллар Наманган вилоят прокуратураси ИИ вазирлиги органлари қонунлар ижроси устидан назорат бўлими бошлиғи, 2014-2014 йилда Наманган вилоят прокуратураси қишлоқ хўжалиги соҳасидаги қонунчилик ижроси устидан назорат бўлими бошлиғ вазифасини вақтинча бажарувчи бўлиб фаолият юритган.\nШунингдек, Ўзбeкистон Рeспубликаси Бош прокуратура қишлоқ хўжалигидаги қонун ҳужжатлари ижросини назорат қилиш бошқармаси бошлиғининг ўринбосари бўлиб ишлаган.\n2019 йилдан Ўзбeкистон Рeспубликаси Бош прокурорининг буйруғига биноан Рахимов Шавкатжон Жўраевич Ўзбeкистон Рeспубликаси Бош прокуратурасининг Қишлоқ хўжалиги соҳасидаги қонун ҳужжатлари ижросини назорат қилиш бошқармаси бошлиғи\n2001 йил “Мустақиллигимизнинг 10 йиллиги”, 2017 йилда “Конституциянинг 25 йиллиги” кўкрак нишони билан тақдирланган.


СамДЧТИда таълим квоталари: янги очилган журналистика таълим йўналишига 25 та ўрин ажратилди - zarnews.uz\n2020-2021 ўқув йили учун абитуриентларнинг қабул квоталари маълум бўлди. Самарқанд давлат чет тиллар институти ахборот хизматининг хабар беришича, институтга жами 1225 та ўрин ажратилган. Шундан 167 та грант, 1058 та контракт асосида ўқийди.\n- Янги очилаётган халқаро журналистика йўналишига 25 нафар талаба қабул қилинади, - деди институт ректори Илҳомжон Тўхтасинов. - Шундан 5 нафари грант, 20 нафари контракт асосида ўқийди.\nШунингдек, кечки таълим шаклига хорижий тил ва адабиёти йўналишига 200 та ўрин, мактабгача ва бошланғич таълимда хорижий тил йўналишига (инглиз тили) 50 та ўринга қабул бўлади. Ҳаммаси контракт, кечки таълимда грант йўқ.\nБундан ташқари, магистратура таълим босқичига 130 та ўрин ажратилган. Шундан 27 та грант, 130 та контракт асосида ўқишга қабул қилинади.


Алишер Навоий таваллудининг 580 йиллиги (“Хамса” асарининг “Сабъаи сайёр” достони сувенири) - Ўзбекистон Республикаси Марказий банки\nАлишер Навоий таваллудининг 580 йиллиги (“Хамса” асарининг “Сабъаи сайёр” достони сувенири)\nЯнгиланган сана: 18 Мар 2021, 17:46\n“Хамса” асарининг “Сабъаи сайёр” достони сувенири\nМазкур олтин сувенири 2021 йилда Алишер Навоий таваллудининг 580 йиллигига бағишлаб зарб этилган.\nСувенирнинг олд томони (аверс қисми) марказида “Хамса” асарининг “Сабъаи сайёр” достонига ишланган тасвир акс эттирилган. Сувенирнинг юқори қисмида ярим айлана шаклида “ALISHER NAVOIY TAVALLUDINING 580 YILLIGI” ёзуви ҳамда пастки қисмида “SAB’AI SAYYOR” ёзуви мавжуд.\nСувенирнинг орқа томони (реверс қисми) марказида металл ва асиллик даражаси “Au 999,9”, оғирлигини билдирувчи “31,1 gr” ҳамда сувенир чиқарилган йилда “2021” кўрсатилган. Уларнинг атрофида миллий услубдаги нақш безаги туширилган.\nСувенирнинг ён томони нотекис.\nРассом: Чингиз Ахмаров\nОхирги янгиланиш: 16.06.2021, 20:58 (GMT+5)\nҲозир сайтда: рўйҳатдан ўтганлар - 0, меҳмонлар - 549


ПАЙҒАМБАРЛАРДАН МЕРОС АМАЛ — Zamaxshariy.uz\nПАЙҒАМБАРЛАРДАН МЕРОС АМАЛ\n24 июня, 2021 admin Uncategorized\nАллоҳ таоло Қуръони каримда оила ва никоҳнинг муқаддаслиги тўғрисида шундай баён қилади:«Унинг оятларидан (яна бири) У зот сизлар ҳамдам бўлишларингиз учун ўзларингиздан жуфтлар яратиши ва ўрталарингизда ошнолик ва меҳр-муҳаббат пайдо қилишидир. Албатта бунда тафаккур қиладиган қавм учун оят-ибратлар бордир». (Рум сураси, 21-оят)\nНикоҳ туфайли инсоннинг майли жиловланади, унинг учун хотиржамлик, саодат таъмин этади. Инсон никоҳ туфайли ўз иффатини сақлайди ва зино каби ҳаром ишдан ўзини сақлайди. Никоҳ маданият, тараққиёт ва илғорлик белгисидир. Шунингдек, никоҳ ёрдамида инсон ўз наслу насабининг поклигини ҳам сақлаб қолади. Никоҳ бўлмаса, ким кимдан дунёга келганлигини билиб бўлмайдиган ҳолатга келиб қолинар эди. Никоҳ туфайли оила, деб номланган муҳташам ошён қурилади. Унда эру хотин, улардан ўғил-қиз, навера-чеваралар пайдо бўлиб, бир-бирлари билан муқаддас бир робита, яъни улуғ бир боғлиқлик пайдо бўлади.Бу никоҳланиш амали отамиз Одам а.с. ва онамиз Момо Ҳавводан қолган мерос. Расули акрам с.а.в. ўзларининг ҳадиси муборакларида дейдилар:“Тўрт нарса пайғамбарлар суннатидан: ҳаё, хушбўйланиш, мисвок ва уйланиш”.\nПайғамбаримиз алайҳиссаломнинг ҳадиси шарифларида ҳам жуда кўп мароталаб никоҳга кучли тарғиб қилинган:“Никоҳ -бу менинг ва мендан олдинги пайғамбарларнингсуннатидир. Кимики ундан юз ўзирса, у мендан эмас”.\nЯна бошқа ҳадиси шарифда:«Ким аёлни иззати учун никоҳлаб олса, Аллоҳ унга хорликдан бошқасини зиёда қилмайди, ким уни моли учун никоҳлаб олса, Аллоҳ унга фақирликдан бошқасини зиёда қилмайди, ким аёлини чиройи учун никоҳлаб олса, Аллоҳ унга хунукликдан бошқасини зиёда қилмайди. Аммо кимки аёлни кўзини ҳаромга қарашдан тўсиш ва фаржини (ҳаром ишдан) сақлаш ва силаи раҳм қилиш (фарзанд кўриш) учун никоҳлаб олса, Аллоҳ унга аёлни ва у (аёл)га эрни барака қилиб беради».\nИбн Аббос: «Инсоннинг ибодати фақат уйланганидан сўнг мукаммал бўлиб, охирига етади», деганлар. Шу боис, у балоғатга етган, етук хизматкорларини кўрган заҳоти: «Уйланишни орзу этсангиз уйлантирай», дерканлар.\nРивоят этишларича, ўта тақводор, аммо бу ҳаётдан уйланмай ўтган Бишр ибн Харс дунёдан ўтгач бир олимнинг тушига кириб шундай деган экан: «Жаннатда обрў-эътиборим қанча юксалса-да, уйланганлар даражасига етолмадим. Фоний дунёда даражаси гўёки мендан анча қуйида бўлган Абу Наср-ал Ҳилол ҳам жаннатда мендан етмиш маротаба юқори даражага эришди. Чунки у оила қуриб, уни тўғри бошқарган, ибодат қилиб, сабр-тоқатли бўлган эди».\nАллоҳ таоло хонадонларимизни файз-баракали қилсин, бахтли оилавий ҳаёт кечиришни насиб айласин.\nУрганч тумани “Ших Шароф бобо” масжиди имом-хатиби\nPrevious Post:ФИТНА ВА ФАСОД ИШЛАРНИНГ ЗАРАРЛАРИ\nNext Post:НЕЪМАТЛАРНИНГ УЛУҒИ, ТИНЧЛИК ВА ХОТИРЖАМЛИК


Туркия ахборот агентлиги Рамазон неъмати — нишолда ҳақида маълумот берди - Халқ сўзи\n17:23 28 Май 2019 Жамият\n“Барча учун севимли бўлган ширинликни тайёрлаш рўза киришидан анча олдин бошланади. Нишолда ширин кремни эслатади. Уни одатда эркаклар тайёрлайди. Бу санъат отадан ўғилга мерос бўлиб ўтади. Овқат ҳазм бўлишига яхши таъсир қиладиган мазкур десерт Ўзбекистоннинг барча бозорларида сотилади. Ширинлик Ўзбекистондаги минглаб оилалар ифторлик дастурхонининг ажралмас қисмига айланган”, - деб ёзади Туркиянинг етакчи ахборот агентлиги мухбири.


Ўзбекистон бор футболчилари билан ўйнади, Холмуҳаммедов пенальтидан гол урди. Марказий Осиё дербисидан фотогалерея\nЎзбекистон миллий жамоаси Тошкентда ўртоқлик ўйинида майдонга тушди. Абрамов жамоаси Тожикистонни 2:1 ҳисобида мағлуб этди.\nАбрамов бу ўйинда ўз ихтиёрида бор бўлган футболчилардан фойдаланиб ўйнашга мажбур бўлди. Аввало легионерлар йиғинга жалб қилинмаганди. Бундан ташқари, миллий жамоанинг асоси бўлган «Пахтакор» футболчилари ОЧЛ сабаб йиғинда қатнашишмади.\nЎзбекистон сафида илк марта майдонга тушган «Машъал» тарбияланувчиси Шаҳзод Убайдуллаев дебют ўйинидаёқ гол урди. Миллий жамоанинг ғалаба голига эса Мурод Холмуҳаммедов муаллифлик қилди. «Қўқон-1912»да пенальтидан адашмайдиган Холмуҳаммедов бу гал ҳам пенальтидан гол урди.\nҚуйида ўйиндан тайёрланган фотогалареяни эътиборингизга ҳавола қиламиз.


Қозоғистонда "Болалар ва ўсмирлар китобхонлигини қўллаб-қувватлаш йили" узайтирилди\n27 Декабрь 15:55\nNUR-SULTAN. Кazinform - Қозоғистонда «Болалар ва ўсмирлар китобхонлигини қўллаб-қувватлаш йили» 2023 йилгача узайтирилади. Бу ҳақда Маданият ва спорт вазири Ақтоти Раимқулова маълум қилди, дея хабар беради Kazinform мухбири.\nБолалар адабиёти йили доирасида жами 40 дона болалар китоби тақдимотида Маданият ва спорт ишлари вазири таъкидлаганидек, вазирлик томонидан 492 минг нусха тиражли 168 дона ижтимоий аҳамиятга эга китоблар нашр этилиб, аҳолига тарқатилди.\nВазирнинг маълум қилишича, нашр этилган 34 та китоб мамлакат адибларининг асарларидир.\n– Бундай ижобий ташаббусларни давом эттириш мақсадида Болалар ва ёшлар китобхонлигини қўллаб-қувватлаш йилини 2023 йилгача узайтириш тўғрисида қарор қабул қилинди. Ишончимиз комилки, бу ташаббуслар болалар ва ўсмирлар адабиётининг бугунги классик адиблари келажакда Бердибек Соқпақбаев, Сайин Муратбеков, Сансизбай Сарғасқаев каби ижодкорларнинг камол топиб, шаклланишига хизмат қилади», — деди Ақтоти Раимқулова.\nАйтиш жоизки, болалар ва ўсмирлар учун жами 120 минг нусхада 40 та китоб нашр этилиб, республика давлат кутубхоналарига бепул тарқатилди.


КАРАНТИН: "Қирғизистондаман, икки болам (2 ва 5 ёш) Ўзбекистонда ёлғиз қолиб кетди"\nҚирғизистонлик келинчак Зилола Пакирдин қизи икки ўғли билан, февраль, 2020\nҚирғизистоннинг Жалолобод вилоятидан Ўзбекистоннинг Андижон вилоятига келин бўлиб тушган 30 яшар Зилола Пакирдин қизи қаровсиз қолган икки ёш боласига етишолмай азоб чекмоқда.\nЁшгина онанинг Озодликка айтишича, ҳануз Қирғизистон фуқароси бўлгани учун, қўлидаги паспортига кирди-чиқди тамғасини бостираман, деб қўшни давлатга ўтиб, чегаранинг у ёғида қолиб кетган.\nХорижга чиқиш паспорти бўлмагани учун онаси олиб кетолмаган икки бола эса шу кунда Андижон вилоятидаги уйида ёлғиз - қўшнилар қарови остида қолмоқда.\nOzodMikrofon рукнига боғланган Зилоланинг ҳикоя қилишича, у ҳар икки ойда бир - 60 кунлик муддат тўлганида, чегарадан чиқиб-кириши лозим:\n- 10 йил муқаддам келин бўлиб тушганман. Қўлимда Қирғизистон паспорти бўлгани учун ҳар 60 кунда кирди-чиқди печать бостиргани чегарага мажбур бораман. Бу сафар ҳам икки боламни қўшнимга қолдириб, 15 март куни чегарадан чиқдим. Қайтиб киришга улгурмаганим учун, 16 март куни келсам - чегаралар ёпиқ. Шундан бери қанча ҳаракат қилдим - лекин Ўзбекистонга ўтолмадим.\nЗилола Пакирдин қизи бир неча бор чегарага қайтиб боргани, аммо ўтишга рухсат ололмаганини айтади.\nАйтишича, турмуш ўртоғи Россияга ишлагани кетган. Унинг бири 2 яшар, яна бири 5 яшар бўлган икки ўғли эса ён қўшнисининг қарови остида қолмоқда:\n- Доим қараб турадиган бир қўшнимга ташлаб келгандим. Чегара яқин бўлгани учун ҳар сафар тезгина бориб-келардим. Бу сафар карантинга тушиб қолдим. Қўшним болаларни кечаси ўз уйида олиб ётибди, кундузи болалар уйга чиқишяпти. 16 мартдан бери ёлғиз - илтимос, тезроқ Ўзбекистонга қайтишимга ёрдам беринглар!\nКАРАНТИН: "Мен Қирғизистонда, икки болам (2 ва 5 яшар) Ўзбекистонда ёлғиз қолиб кетди"\nОзодлик бу аёл мурожаати юзасидан Ўзбекистон Ташқи ишлар вазирлигидан изоҳ олишга уринмоқда!\nЎзбекистон COVID-19 инфекциясининг мамлакатга кириши ва ёйилиши олдини олиш мақсадида, 2020 йилнинг 16 мартидан қўшни давлатлар билан чегараларини ёпган.\nЧегара ёпилганидан сўнг, қўшни давлатлардан кира олмаган юзлаб ватандошлардан Озодликка мурожаатлар келди.\nТашқи ишлар вазирлиги, март ойи охирига келиб, бу фуқароларнинг каттагина қисми Ўзбекистонга киритилгани ва карантинга олинганини хабар қилган эди. Чегарадан киритилганлар Андижон вилоятида 14 кун карантинда сақланди ва ҳеч биридан коронавирус инфекцияси аниқламагач, уйларига қайтарилгани хабар қилинган.\nҚуйида COVID-19 инфекциясининг Ўзбекистонга кириши ва ёйилишига оид маълумотлар билан танишишингиз мумкин:


Актёр Робин Уильямснинг беваси ва болалари мулк можоросини ҳал этишди\n15:57 / 03.10.2015\nГолливуд актёри маҳрум Робина Уильямснинг уч фарзанди билан қолган беваси актёрнинг Калифорния штатида қолган кўчмас мулки билан содир бўлган низони ҳал этди. Бу ҳақда Ассошиэйтед пресс агентлиги хабар бермоқда.\nБеванинг вакили Жим Уагстаф (Jim Wagstaffe)нинг маълум қилишича, Сьюзан Уильямс актёр билан бирга ҳаётларини ўтказган уйда қолади ва умрининг охирига қадар моддий нафақа олиб туради. Бундан ташқари унга Уильямснинг қўл соатини, вилосапед ва тўйларидан кейинги асал ойида олинган совғаларни жўнатишади.\nИлгари бева Калифорниядаги уйдан Робинни эслатувчи бирорта ҳам буюмни қолдирмасликка аҳд қилганди. Болалари унинг бу қилмишини “ярага туз сепиш”, деб баҳолашган эди.\nЭслатиб ўтамиз, актёр 2014 йилнинг 12 августида Калифорниянинг Тибурон шаҳрида жойлашган ўз уйида ўз жонига қасд этган эди. Уильямс 1998 йилда “Оскар” ҳамда беш карра “Олтин глобус” мукофотларини қўлга киритган.


«Обод юрт фарзандиман. Исмим Азамат»\nАхборот-коммуникация технологиялари ҳаётимизнинг ажралмас қисмига айланиб улгурган. Савдо-сотиқ, турли хизматлардан баҳраманд бўлиш, ахборот олиш каби эҳтиёжларимиз учун, масалан, интернетдан кенг фойдаланамиз. Шу жиҳатдан ҳам глобал тармоқ — гўёки “дунё дўкони”. Ундан сифатли, ишончли маҳсулотларни танлаш, албатта, сизнинг билимингиз ва оқилона ихтиёрингизга боғлиқ.\nГлобаллашув жараёнида дастурчиларнинг изланиши алоҳида аҳамиятга эга. Боиси, уларнинг аксарияти ўз халқининг тарихи, маданияти, адабиёти, санъати ва бошқа -хусусиятларини ёрқин бўёқларда жаҳон ҳамжамияти эътиборига ҳавола этади. Шунинг учун ҳам дастурий маҳсулот тайёрловчилар доимо изланади, виртуал оламнинг ўзгаришларидан ўз вақтида хабардор бўлиб боради.\nНукуслик Азамат Примбетов ана шундай ёшларимиздан бири. У қатор йўналишларда янги лойиҳалар ишлаб чиққан. Асосийси, уларнинг барчасида қорақалпоқ халқининг ўзига хослигини кўрсатишга эътибор қаратилган.\n— Дастур яратиш — мураккаб юмуш, — дейди Азамат. — Энг содда лойиҳани амалга ошириш учун ҳам камида икки ой вақт кетади. Чунки у турдошларига ўхшаб қолмаслиги учун янгича қарашлар ва ечимларни ўйлаб топиш лозим. Бугунги кунда виртуал оламда -дастурчилар ўртасида кечаётган ўзаро рақобатнинг асл моҳияти ҳам шунда — фантазияларга асосланиб, ноанъанавий маҳсулот тайёрлаш.\nЁш дастурчининг ишлари Қорақалпоғистон Республикасида ташкил этилган “Юрт келажаги” кўрик-танловида алоҳида эътироф этилган. Ўтган йили VII инновацион ғоялар, технологиялар ва лойиҳалар Республика ярмаркасининг ҳудудий босқичи ғолиби бўлган, шунингдек, қатор хорижий компанияларнинг махсус дипломлари билан ҳам тақдирланган.\nЭнг муҳими, у мудом турли ишланмалар устида изланишлар олиб бормоқда. Ишонамизки, булар келажакда ўз мевасини беради.\nМазкур рукндаги бошқа мақолалар: « Тасвирларда улкан орзулар\tАтлас, адрас — жозиба, жило »


Экспертлар Россия автобозори 50 фоизга қулашини тахмин қилмоқда\n00:25 / 21.04.2020\n2019 йилда Россия автобозорида сотув уч йил ичида илк марта пасайди - 1,759 млн дона янги автомобиль сотилди\nРоссияда янги автомобиллар сотуви 20 фоиздан 50 фоизгача камайиши кутилмоқда, дейилади Boston Consulting Group (BCG) тадқиқотида. Ижобий сценарий амалга ошса, сотув миқдори 1,4 млн донагача, салбий сценарийда эса 0,9 млн донагача тушади.\n2019 йилда Россия автобозорида сотув уч йил ичида илк марта пасайди - 1,759 млн дона янги автомобиль сотилди.\n«Соҳа кескин инқироз таъсири остида. 2020 йилда бутун дунёдаги бозорлар 30-40 фоизга қуламоқда», — деди BСG «Автомобилсозлик» йўналиши раҳбари Эдуард Черкин.\nЧеркиннинг сўзларига кўра, автомобиль - россияликлар коронавирус эпидемияси шароитида пул сарфламасликни режалаштирган харажатларга киради. BCG тадқиқотига кўра, мамлакатнинг 42 фоиз аҳолиси машина сотиб олишдан бутунлай воз кечмоқчи.\nЕвропа бизнеси ассоциацияси автомобиль ишлаб чиқарувчилар қўмитаси раиси Томас Штэрцелнинг сўзларига кўра, март охирида коронавирус тарқалиши сабабли жорий этилган чоралар натижасида автомобиллар сотуви ва дилерлик операциялари кескин тўхтаган.\nАссоциация январда бу йил янги автомобиллар сотуви 1,72 млн донагача камайиши мумкинлигини билдирганди.\n«Авилон» автодилерлик гуруҳи бошқаруви раиси Андрей Павлович автодилерлар май охиригача савдо қилмаса, 2020 йил натижаларига кўра Россия автобозори 30 фоизга қулаши мумкин деб ҳисобламоқда.\n«Ҳозир карантин айнан қачон бекор қилиниши ва автодилерлар қачондан иш бошлашини билиш муҳим. Ҳозирда ҳеч ким автомобиль сота олмас экан, Россия автобозоридаги сотув ҳажми апрелда нолга тенг бўлади», — деди Павлович.


Мисрда юз берган фалокат Россия авиацияси тарихидаги энг йириги бўлди\n19:02 / 31.10.2015\nМисрда Россия авиакомпаниясига тегишли Airbus 321 самолётининг фалокати ҳалок бўлганлар сони бўйича Россия авиацияси тарихидаги энг йириги бўлди. Бундан очиқ манбалардан олинган маълумотлар дарак бермоқда.\nДастлабки маълумотларга кўра, “Когалымавиа” авиакомпанияси самолётининг қулаши оқибатида 224 киши – 217 йўловчи ва 7 нафар экипаж аъзоси ҳалок бўлган.\nБундан аввалги самолёт фалокатга учраши билан боғлиқ йирик фожиа Собиқ иттифоқ пайтида 1985 йилда Учқудуқда содир бўлган. Ўшанда “Аэрофлот” авиакомпаниясига тегишли йўловчи самолётининг қулаши оқибатида 200 киши ҳалок бўлган эди.\nЮқоридаги икки ҳолатдан ташқари, Россия ва собиқ иттифоқ тарихида 200 ва ундан ортиқроқ одам ҳалок бўлган бошқа бундай катта фалокатлар юз бермаган.


Ҳаёт тарзи - BBC News O'zbek\nИлм-фан: Нега кўрган тушимизни эслашимиз бу қадар қийин?\nДунёда туш кўрмайдиган одам деярли топилмайди, аммо барчамиз кўрган тушларимизни батафсил эслаб қола олмаймиз. Бунинг сабаби нимада? ушни хотирада сақлаб қолишга энг қулай вақт - бу...\nЎзбекистон, бозор ва нархлар: Ўртача ойликка кун кўришнинг имкони борми?\nБи-би-си Ўзбек Хизмати 9 июнь куни Тошкентдаги йирик бозорларда мавжуд нархларни ўрганиб кўрди. Борилган Миробод ва Фарҳод деҳқон бозорларида айрим маҳсулотларнинг нархи бир-биридан кескин фарқ қилмаслиги кўзга ташланди. Бироқ энг муҳими - бу нархларни ўртача ойлик маош эвазига кун кечирувчи оилалар чўнтаги кўтарадими?\nУруш ва тинчлик: Гитлер Германиясида қора танлиларга муносабат қандай бўлган?\nРежиссёр Амма Асанте Нацистлар ҳукмронлиги даврида Германияда олинган қора танли қизчанинг суратига тасодифан дуч келиб қолган.\nЎзбекистон: Нечта вазирлик биносига ногиронлик аравасида кира олиш мумкин?\nАгар ногиронларга қулай шароит яратиш талаб билан Ўзбекистондаги вазирликлар ёки ҳокимликларнинг бинолари текширилса, нечтаси жаримага тортилиши мумкин?\nЎзбекистон шаҳарсозлари ариқ нима эканини унутдиларми?\nҲар баҳорда Ўзбекистондаги йирик шаҳарлар сув остида қолаётгани мутахассисларнинг ирригация-дренаж тизими талабларини инкор этаётганларидан далолат, деган фикрдалар аксар ўзбекистонликлар.\nAKP Istanbul bo'ylab "g'alaba e'lonlari"ni osib chiqdi, Kreml esa rossiyaliklarning qashshoqlashayotganini ko'rsatuvchi raqamlarga ishonmadi... bbc.com/uzbek yangiliklari\nҲафтанинг энг қизиқ илм-фан янгиликлари: қайноқ чой қизилўнгач саратонини келтириб чиқаради. Паркинсон касаллигини ҳидидан сеза олувчи аёл. Нима учун аёллар ва эркаклар оғриқни турлича сезади?\nЯнги Зеландия: Жонли эфирдаги азон\nЯнги Зеландия марказий теле-радио каналларида жонли эфирда азон чақирилди. Ўтган жума Крайстчўрч масжидларида қурбон бўлганлар ҳурмати учун 2 дақиқалик сукут сақланди. Ал-Нур масжидидаги жума намозидан сўнг ўтказилган маросимда Бош вазир Жасинда Ардерн иштирок этди.


Тўй — фаровонлик белгиси, исрофгарчилик эмас!\n“Бу ёруғ дунёда ҳаёт бор экан, оила бор. Оила бор экан, фарзанд деб аталмиш бебаҳо неъмат бор. Фарзанд бор экан, одамзот ҳамиша эзгу орзу ва интилишлар билан яшайди”, деб ёзади Марҳум Президентимиз Ислом Каримов “Юксак маънавият — енгилмас куч” асарида. Тўйдан муддао — яхшилик. Эзгу ният, хайрли мақсад билан икки ёшнинг бошини қовуштирамиз. “Серфарзанд, сердавлат бўлинглар, ўзларингдан кўпайинглар, униб-ўсинглар”, дея кайвониларимиз ёшларни дуо қилишади. Янги оила бунёд этилади. Лекин биз нимагадир ёшларнинг бахт-саодати, келажаги ҳақида эмас, кўпроқ тўй, уни қандай ўтказиш хусусида қайғурамиз. Қулоғимизгача қарзга ботсак-да, обрў учун қозон-қозон гуруч дамлаймиз. Автомашиналардан карвон тузиб, маҳаллада “дув-дув гап” қилгимиз келади. Энг қиммат ресторанда базм уюштириб, танишу нотаниш, маст-аласт оломоннинг хурмача қилиқларини виқор билан томоша қиламиз. Элнинг расм-русумини қиляпмиз деб ҳаддан ошамиз. Хаётда хаммамиз кўп бўлмасаям ҳеч бўлмагандан бир марта шундай ҳолатларга гувоҳ бўлганмиз. Тўйхонага оппоқ либосларда шаҳзодаю малика бўлиб келин билан куёв кириб келишади. Келин салом қилиш мақсадида бир оз эгилар экан, ҳижолатдан катталарнинг нигоҳи ерга қадалади. Атрофдан: “Жуда очиқ кийинибди”, “Этагини узун қилгандан кўра елкасига ташласа бўлар экан”, деган дашномлар қулоққа чалинади. Келин-куёв тўрдаги ўриндиқларга бориб ўтиришади. Куёв креслода ясаниб ўтирар экан, ҳудди “Мана кўриб қўйинглар, менинг маликамни”, деяётгандек эди. Жўралар, ҳатто тўйга келган аксар эркакларнинг нигоҳи шоҳсупада “малика”лардай ўтирган ҳушсурат келинга қадалган...\nКелин юзини очиб, бемалол ўтирди. Лекин ҳарир парда ортидаги чеҳрани, бу нозик вужудни кўз-кўз қилиш асло мумкин эмас. Кетма-кет келган таниқли хонандалар қўшиқларидан давра ёшлар дискотека залига айланди-қолди. Ҳатто келин-куёвни ҳам даврага олиб чиқишди. Ҳинд сериалларида куйланадиган қўшиққа ҳамоҳанг келин-куёв қучоқлашиб вальсга тушишди. Бу манзарани қандай изоҳлаш мумкин?! Ҳамманинг назари икки ёшда. Атрофни ўраб олган йигитларнинг қий-чуви... Сўнг келин отаси билан, кейин қайнотаси билан ҳам рақсга тушди... Қани шарқона одоб-ахлоқ, ибо-ҳаё?! Буни оддий ҳолатдек қабул қилаётганларнинг орияти, ҳамияти қаерда қолди? Оила жамиятнинг бир бўлаги. Оила тўкис бўлса — жамият фаровон. Оила даромади жамият бойлиги билан чамбарчас боғлиқ. “Пул меники, қандай хоҳласам, шундай сарфлайман. Истасам — дабдабали тўй қиламан, истасам — данғиллатиб уй соламан”, деб ҳисоблайдиганлар бор. Улар бойлигимизни ҳавойи орзулар учун совуришимиз охир-оқибат ўзимизга зиён эканини наҳотки билмайдилар?! Аҳли донишлар шуҳратпарастлик, манманлик, такаббурлик деб баҳолайдиган дабдабабозлик билан ном қозониш, мол-дунёсини кўз-кўз қилиш унчалик қийин иш эмасдир, эҳтимол. Аммо ўзини шу заминга дахлдор деб билган туйчи акаларимиз тўй деган томошада сочадиган маблағларининг лоақал ўндан бирини хайрли мақсадларга, дейлик, бева-бечораларга ёрдам бериш, ўзлари яшайдиган маҳалла ва қишлоқларни ободонлаштириш, янги иш жойлари ташкил этиш, ёшларни илмли қилиш, йўллар, кўприклар қуриш сингари эзгу ишларга сарфласалар нафақат эл-юрт олдида обрў-эътиборга, балки катта савобга ҳам дохил бўладилар-ку! Беҳбудий таъбири билан айтганда, тўй ва аза исмидаги бу икки қаттол душман ҳаётимизга эгов, оёғимизга тушов бўлиб келаётгани бор гап. “Эрдан чиқсанг ҳам, элдан чиқма” нақлига амал қилиб, вужудимизни қуртдек кемираётган бу хасталикни бекитишга, ўзимизга ёқмаган пойгада ҳарсиллаб чопишга ҳаракат қиламиз. Маърака-маросимларимиздаги дабдабабозлик, исрофгарчилик ҳақидаги гап-сўзлар, таъна-дашномларга ич-ичимизда қўшилсак-да, сиртимизга сув юқтирмаймиз. Фойдаси йўқ, барибир ҳеч нарса ўзгармайди, бу ҳақда гапириш — осмонга кесак отишдай бир гап, дея қўл силтаб яшайверамиз. Шу ўринда ҳаётимизнинг ажралмас бўлаги бўлган тўй, маърака ва бошқа турли маросимлар ўша омилларнинг салмоқли қисмини ташкил этишини ҳам унутмаслик даркор. Тўй — фаровонлик белгиси. Тўкинлик, файз-барака, осойишталик бор жойда тўйлар бўлади. Бироқ ношукурлигимиз ҳаддан ошиб кетади баъзан. Орзу-истакларимиз чегара билмай қолади. Абдулла Қодирийнинг ўтган асрнинг бошларида, аниқроғи, 1915 йилнинг 20 мартида “Садои Туркистон” газетасида босилган “тўй” ғазали ёдга тушади. Абдулла Қодирий ҳам ўз даврининг улуғ маърифатпарварлари Беҳбудий, Фитрат сингари миллатимиз турмушига, руҳиятига, имон-эътиқодига салбий таъсир кўрсатаётган тўйлардан оғриниб, куюниб ёзган эди. Бундан юз йил нари-берисида битилган “Тўй” ғазалида қаламга олинган муаммолар бугун кўпайса кўпайдики, асло камайгани йўқ:\nТопди равнақ, ғайратила боён тўй.\nҲаммамизни тўйларга етказсин. Халқимиз ҳаётини тўйсиз тасаввур қилиб бўлмайди. Орзу-истакларимиз, жамики саъй-ҳаракатларимиз фарзандларимиз камоли, бахт-саодати билан боғлиқ. Юртимиз тинч, турмушимиз фаровон, ҳаётимиз тўкис. Қанча тўй қилсак, ярашади. Қандай ота-она ўз фарзандини соғлом ва баркамол этиб тарбиялашни, унинг бахту иқболини кўришни истайди. Ана шундай эзгу мақсадда меҳнат қилиб, яхши кунлар учун йиғинамиз, “топган-тутганимизни” тўйларга атаймиз. Бироқ сўнгги пайтларда бундай ҳою-ҳаваслар миллий қадрият ва урф-одатларимиз кўзгуси бўлган тўй-ҳашамларимизнинг дабдабабозлигу ким ўзар пойгага, исрофгарлик томошасига айлантириб қўяётгани кўпчиликни ташвишга солиши табиий. Чунки дабдаба билан ўтказилаётган тўй-ҳашамлар оқибати турли муаммоларга, энг ачинарлиси, ёш оилаларнинг ажралишларига ҳам сабаб бўлмоқда.\nКиритилган вақти: 16/08/2017 00:00; Кўрилганлиги: 2359\nМатериал манзили: https://sammuslim.uz/articles/toy--farovonlik-belgisi-isrofgarchilik-emas\nЧоп этилган вақт: 25/06/2021 19:10


ОЙ ТУТИЛГАН ОҚШОМ — Nargis.uz\nОЙ ТУТИЛГАН ОҚШОМ\nМадина қозиққа илинган челакни олиб сигир томон кетар экан, Гулчеҳра опанинг айтган гаплари қулоғидан нари кетмас эди.\n-Ёш умрингни шу қишлоқда хазон қиласанми? Сендай қизлар чет элдан қўша-қўша уйлар, машинали бўлиб қайтишаяпти. Сен нимани кўрдинг. Шу лойсувоқ қилинган уйингу, молхонадан бошқа жойни кўрганмисан ўзи..?»\nМадинанинг ҳаёлида яна Гулчеҳра опа тасвирлаган ҳаёт гавдаланди. Ҳашаматли уй, ўзининг машинаси бўлади, атрофида йигитлар парвона бўлса, орқасидан икки йилдан буён юрган Самад ҳасадидан ёрилиб ўлса керак. Ўша пачағи чиққан «Жигулиси» бир тийинга қиммат-у, яна кеккайганига ўлсинми?\nМадинанинг ширин ҳаёлларини онасининг бақирган овози тўзитиб юборди.\n— Ҳа, қиз бўлмай кетгин-а, сенга нима жин урган ўзи? Нега бир жойда қоққан қозиққа ўхшаб қанқайиб қолдинг, сигир согмайсанми?\n— Уф-ф, ҳаммаси жонга тегди, қачон қутилар эканман, шу ишлардан..\nМадина челакни тарақлатиб сигирнинг бўғиқ овози келаётган молхонага кириб кетди.\n….Мадина 9 синфга ўтганида ўқитувчиси барча аълочи ўқувчиларни аввал Жиззахга, бир ой ўтгач Тошкентга айлантиргани олиб боргач, ёш қизалоқнинг ҳаловати йўқолди. Ўтирса ҳам турса ҳам шахарнинг кўкка бўй чўзган бинолари-ю, асфальт ётқизилган кенг ва равон кўчалари ҳақида гапира бошлади. 9 йил ўқиб, биринчи алифбо сабоқларидан дарс олган қадрдон мактаби ҳам кўзига ўта хунук кўрина бошлади. Мактабида на пол бор, на тузук парта. Дадасининг айтишича 1950 йилларнинг охирларида шу мактаб қишлоққа кираверишда хашар йўли билан қурилган экан. Шундан буён ҳеч нарса ўзгаргани йўқ. Фақат 70 йилларга келиб, шиша чироқ ўрнини қишлоққа ўтказилган электр чироги эгаллаганини айтмаса, ҳали ҳам ўша ўтин билан ёқиладиган чуян печка-ю, йиллар давомида қирилиб ола-була бўлиб қолган синф доскаси. Қишлоқлари тоғ орасида жойлашгани учун 5 километрга чўзилиб кетган. Одамлар уйларини сувга яқин бўлиш учун сой бўйига қуришган. Бунинг устига ҳар бир уйнинг оралиги камида 500-600 метр. Қишлоқларида на бир клуб бор, на бир томошагоҳ. Уларни-ку-я қўяверинг, оддий тиббий пункт ҳам йўқ. Биров касал былиб қолса, ё сойнинг у томони, 2 километр нарида турадиган ҳамширани олиб келишади, от-улови борлар эса 25 километр узоқликда жойлашган туман касалхонасига чопади. Ёзда ҳам бир амаллашар, қишда, тоғларга қор тушганда- қийин. Бозор-ўчарнинг ҳам аҳволи шу. Қишлоқ одамларининг қонига савдогарликдан худойим солмаган шекилли, қишлоқларида бирорта дўкон йўқ. Ким Жиззахга ёки туман марказига борса, керакли нарсани «заказ» қилишади. Хотин-халаж куни билан уйда. Ана опаси Дилнозани қўриб нима қилади, шахарга бориб бузилиб кетади деб, мактабни битиргани билан эрга берворишди. Энди 19 га кирди-ю, лекин иккита боланинг онаси. Онасининг айтишича, аёлларнинг қисмати шу экан. Акаси Шоҳрух бўлса уч йилдан буён нима қилишини билмай юрибди. Бир-икки марта Жиззахга бориб мардикорлик қилди, лекин охирги маротаба борганида обдон калтак еб, ишлаб топган бор пулини олдириб қайтди-ю сўнг куни билан кўчага чиқмай уйда ётадиган бўлди. Қийин, қийин отасига қийин боғларидаги барча қуриган дарахтларни кесиб, ўтин қилишганидан сўнг, ҳеч бўлмаса қишга кўмирга пул топарман деб, Мирзачўлга, катта акасининг олдига ишлагани кетган эди. Мана бир ойдан буён ундан хабар йўқ. Бутун мол-хол ҳозир унинг бўйнида. Сигирни тонг саҳарда соғиш-у, подага қўшиш, қўй бузоқларга ўт ўриш-у.. Э-э, ҳаммаси жонига тегди. Икки ойдан сўнг мактабни битиради. Ана шунда Гулчеҳра опа ваъдасида туриб чет элга олиб кетса.. Қанийди.\nСуюмгул опа сўнгги пайтлари қизининг ўзгарганлигини кўриб, хавотирга туша бошлади. қаёқдан ҳам шу уйларига опаси билан Гулчеҳра исмли аёл келди. Қизини бошини айлантирди, қўйди. Мактабни битиргач чет элга кетармиш? Қизи тушмагур жуда ужарда, айтганини қилмагунича қўймайди. Дадаси билан маслаҳатлашиб, жойи чиқса узатвормаса бўлмайди.\nАммо Мадинанинг орзусига фаришталар омин деган эканми, июнь ойининг ўрталарида, битирув имтиҳонлари тугаши билан уйларида яна ўша Гулчеҳра опа пайдо бўлди. Бу сафар унинг ёнида бир эркак ҳам бор эди. Кейин билса, у Гулчеҳра опанинг турмуш ўртоги экан. Меҳмонлар уларникида уч кун меҳмон бўлишди. «Меҳмон атои худо» дейдилар. Уларга атаб сўйилган қўзининг гўшти ҳам тугаб, қувондиқ ака меҳмонларни яна нима билан меҳмон қилиш ҳақида боши қотаётганида, улар кетишга ижозат сўрашди. Аммо сафар олдидан Мадинанинг отаси билан узоқ алланималар хусусида гаплашишди. Мадина фақат ўзининг тақдири ҳақида гап кетаётганлигини сезди.\nИчки бир ҳаяжон билан уларга чой олиб кирганида қулогига чалинган узуқ-юлуқ гаплардан Гулчеҳра опа август ойларида келиб,уни олиб кетмоқчи эканлигини эшитиб, юраги шодликдан хапқирар эди. Меҳмонлар кетгач, қувондиқ ота ўйдагилари билан маслаҳатлашиб, қизининг йўл харажатлари учун ўғлининг тўйига деб боқиб қўйган икки новвосини, бир-икки қўйини сотди. Пулни, Мадинанинг хужжатлари билан белгиланган куни Гулчеҳра опанинг эри олиб кетди. Ҳар тугул, инсофли, диёнатли одамлар экан. Орадан икки ҳафта ўтар ўтмас, уйларига Гулчеҳра опа келиб, инглиз тилида ёзилган қандайдир қогозларни Қувондиқ отага кўрсатди. Мадинага, у аввал Японияда ҳунар ўрганиш учун ўқишини, кейин ўзи тенги қизлар билан у ерда бир йил ишлашини айтди.\nСуюмгул опа бу гапларни эшитиб йиғлаб юборди. Илтижо билан Қувондиқ аканинг юзига боқди.\n— Қўйинг, қизииз японга бормай қуя қолсин. Қиз бола нарса бўлса, бегона юртларда тентиб юрадими?\nҚувондиқ ака хотинига хумрайиб қарар экан, энг суюкли қизининг шодликдан порлаб турган кўзларини кўриб, чўрт кесди:\n-Сен билан менга насиб этмаган бахт қизингга насиб этаяпти. Ўқисин, одам бўлсин, дунёни кўрсин. Кўрасан, биркунмас бир кун келиб, Мадинанг номи тилларда достон бўлади..\nҚувондиқ ака сўнгги сўзларининг нақадар ҳақиқатга яқин эканлиги ўшанда билганда эди…\nГулчещра опа Жиззах вилоятининг турли қишлоқларидан йиғилган 5 қизни шахардаги уйида бир ҳафта сақлади. Бу ерда ўзини Гулчеҳра опанинг қизиман деб таништирган Гулҳаё уларга оро беришни, замонавий кийинишни, сирли жилмайиб кўришиш-у, ноз билан қадам ташлашни ўргатди. Гулҳаёнинг айтишича, бу нарса аввало чет элда уялиб қолмаслик учун керак экан. Қизлар ўзларида йўқ шод эдилар. Бўлмасачи, Гулчеҳра опа ҳаммаларига бир сидрадан энг замонавий кийим-бош қилди. Кийимлар қизларнинг нозик қадди-қоматларига шундай ярашди-ки, асти қуяверинг. Албатта, бошида калта ва тор юбкада, баланд пошнали туфлида юриш ноқулай бўлсада, икки уч кунда кўникиб кетишди. Самолёт Японияга шанба куни учиши керак эди. Аммо душанба куни Гулчеҳра опа келиб, чипталар жуда қимматлашиб кетганлигини ва ҳар бир қиз яна 100 минг сўмдан пул тўлаши лозимлигини айтди. Бир бирларига гап бермай чугурлашиб ётган қизлар юзида саросима акс этди.\n— Бунинг ҳеч қўрқинчли жойи йўқ. Ҳар бирларинг уйларингга хат ёзиб берсаларинг, ўзим бориб келаман. Ота–оналаринг шунча сенларга харажат қилди бу ёгидан ҳам қочмас, зато берган пулини бир йилдан кейин ўзларинг уч баробар қилиб қайтарасизлар.\n— Опа, сиз билан ўзим бориб келсам бўладими? Дилноза ийманиб, секингина сўради.\n-Уйда нима қиласан?\n— Энамларни соғиндим.\n— Э, сени қара-ю, кап-катта қизсан-у, дийдиё қиласан-а. Уйларингга ўзим бориб келаман, сизларнинг бўлса ҳали бу ерда ўрганадиган нарсаларинг кўп. Ундан кўра вақтни ўтказмай, чиройли юришни, гаплашишни ўрганинглар. Яна японлар устиларингдан кулиб юришмасин. Гулчеҳра опа қизлар ёзиб берган хатларни бирма-бир кўздан кечириб, сумкачасига солиб қўйди. Орадан беш кун ўтди. Гулчеҳра опадан хабар бўлмаганидан қизлар хавотирлана бошладилар. Ахир эртага самолет учиши керак. Ўзи Японияга бир ойда бир марта учармиш. Келмаса, яна бир ой кутишадими?! Кеч соат 23.00 да хонадон эшигининг қўнгироги ёқимли жиринглади.\nБу Гулчеҳра опа эди. Уни мамнун ҳолда кўрган қизларнинг кўнгли жойига тушди.\n-Яхши ўтирибсизларми?. Ана иш ҳам битди, фақат Дилноза ота-онанг жа-а қуримсоқ экан, зўрга 60 минг сўм топиб беришди-я. Пулини қизининг бахтидан ҳам аядиганлар бор-а. Гулчеҳра опа семиз гавдасини диванга ташлади. Сўнг кўзларига ёш келиб турган Дилнозага кўзи тушиб:\n— Бўпти. Қолган 40 мингни ўзим қўшаман, фақат қарздорлигингни унутмасанг бўлгани.\nДилдноза югуриб келиб Гулчеҳра опани қучоқлаб олди.\n-Албатта опажон, Япониядан қайтишимиз билан қайтараман, ўзингиз айтдингизку у ерда кўп пул ишлаймиз деб. Албатта қайтараман…\n— Майли, майли. Ҳозир нарсаларингни йиғиштириб, таёр бўлиб туринглар, машина келади. Соат бирда Тошкентга жўнаймиз. Самолет тонгга яқин учади. Гулчеҳра опа Дилнозанинг қучоғидан бўшаб, ўзининг хобхонасига кириб кетди.\nТун. Шаҳар осуда уйқуда. Кўчадан онда-сонда ўтаётган машиналарнинг товуши демаса, ёзнинг бу гўзал кечаси, дур сочилгандек чарақлаган юлдузларга тўла осмони, чигирткаларнинг сархуш чириллаши қизларга қадрдон қишлофларини эслатган бўлса ажаб эмас.\nКийимларини йиғиштириб, машина келишини кутган қизлар бир зум деразадан ана шу қадрдон ислар уфуриб турган намхуш ҳаводан тўйиб-тўйиб нафас олишар, ҳудди бошлари узра осилиб тургандек туюлган юлдузларга суқланиб боқар эдилар.\n…Самолет Малайзиянинг Куала Лумпур аэропортига келиб қўнганида осмон худди Жиззахдагидек юлдузларга тўла эди. Аммо бу ерда улар янада ёрқинроқ ва каттароқ бўлиб кўриннишарди. 14 соатлик учишдан толиққан қизлар самолёт трапидан тушиши билан олдиларига бир аёл келиб, соф ўзбек тилида «Сизлар Гулчеҳрани қизларими?» деб сўради. Ҳа, жавобини олгач, қизларга орқасидан юришни буюрди.\n— Ана, Гулчеҳра опа сизларни у ерда кутиб олишади девдилар, гаплари рост бўлиб чиқди. Сен эса Гулчеҳра опа Тошкентда қолганига қўрқиб юрибсан – деди Малика Мадинани туртиб.\n-Э, нима, сан умрингда самолётда учганмисан, ундан тушиб нима қиламиз, қаерга борамиз деб қўрқдим-да. Япон тилини тугул, хатто ўрисча ҳам билмайсан-ку. Мадина дугонасидан хафа бўлгандек, лабини чуччайтирди.\n-Қизиқсан-а, Унга шунча пул тўладик-ку, бизни ташлаб кетмас эди. Қизлар гап билан бўлиб, дугоналаридан орқада қолганликларини сезиб, жомадонларини кўтарганча югуриб кетишди. Аэропорт божхонасидан ўтгач, қизларнинг ўзларига Гулчеҳра опа қайтариб берган паспортларини энди бу аёл йиғиб олиб, ўқишлари тугагач уларга қайтаришларини айтди. Аэропорт биносидан чиққан қизлар бино эшиги ёнида кутиб турган икки машинага ўтиришди. Сўнг қоп-қоронги кўчалардан ярим соатлар чамаси юришди. Машина икки қаватли чоғроққина бино олдида келиб тўхтаганида уфқ оқара бошлаган эди. Уларни олиб келган аёл ичкарига кириб, бир оздан сўнг бир йигит билан қайтиб чиқди-да, қизларга машинадан тушишни буюрди. Уларни икки кишилик хоналарга жойлаштиришди.\nМадина кўзини очганида кун ёйилиб кетган, унча катта бўлмаган хона худди нурга чўмилгандек эди. Аввалига қаерда ётганини тушунмай, Мадина бироз кўзини юмиб ётди-да, сўнг бир нимани эслагандек, сакраб ўрнидан турди. Тўғридаги тахта каравотда Малика пишиллаб ухлаб ётарди. Хонада бир стол, бир стул бўлиб, деворга ойна илинган, ўртага кичик буйра тўшалган эди. Юз-қўлини ювиш учун у ювиниш хонасини қидира бошлади. Ювиниш хонасини ўтайдиган хона кичикина бўлиб, ўртада ёгоч курси турар, унинг устида эса тогора, ёнида кўза билан сув турар эди. Юз-қўлини ювиб олган Мадина, хонага қайтиб кирганида, Малика ҳам уйғонган ва синчиковлик билан теварак-атрофни кузатар эди.\n— Турдингми, Малик. Эҳ, шунақанги қорним очди-ки. Овқат беришарканми, ё ўзимиз бирор жойдан нон-пон сотволамизми?\n— Қаердан сотволасан, пулинг йўғку.\n-Бор. Аям берган беш минг сўмни яшириб қўйганман.\n— Э, каллаварам. Бу ерда сани сўминг ўтмайди, ҳамма нарса долларга ёки японларнинг ўзини пулига сотилса керак.\nШу пайт эшик тақиллаб, қизлар жавоб беришга улгурмай хонага енгил кўйлак ва шорти кийган қиз кириб келди. У жилмайганича қизлар олдига қўлидаги патнисни қўйиб, енгил таъзим билан чиқиб кетди.\n— Мадина анқайганича қизни орқасидан қараб қолар экан, фақатгина эшик ёпилишидан ўзига келди.\n— Ў, зўр-ку. Мана буни ҳаёт деса бўлади. Эрталаб азонда турмайсан, ўтин ташимайсан, сигир соғмайсан. Эҳ, қандай мазза.\nҚизлар овқатланиб бўлишлари билан, худди пойлаб тургандек эшикда яна ўша қиз пайдо бўлди-да, жилмайганича патнисни олиб чиқиб кетди.\n-Японлар ҳам ўзбекларга ўхшар экан-ку. Малика қизнинг орқасидан эшик ёпилгач хохолаб кулди. Қизлар Гулчеҳра опа олиб берган кийимларни кийиб, ўзларига оро беришгач, кўчага чиқишга қарор қилишди. Аммо эшик қулф эди. Ҳарчанд уринишмасин эшикни оча олмадилар. Ҳайрон бўлиб ўтиришганида, эшик очилиб, хонага қизларини аэропортда кутиб олган аёл, икки эркак билан кириб келди.\n-Кечқурун иккаланг ҳам иш бошлайсан- деди .\n— Қанақа иш, ахир биз Японияга ўқишга келдик- деди Мадина.\nМадинанинг бу гапидан ҳар уччаласи хохолаб кулиб юборишди.\n— Япония, Японияни тушингда кўрасан. Сен ҳозир Куала-Лумпурдасан.\n-Малайзияда, қизалоқ, Малайзияда.\n-Гулчеҳра опа бизларни Японияга қўиб, кейин ишлайсизлар деган эдиларку. Мадина ғазабидан титраб кетди.\n-Қаерда ишлашинг барибир эмасми, фақат бу ишга ўқишинг керак эмас. Кечқурунга иккаланг ҳам тайёр бўл, одам қабул қиласанлар.\nМадина Маликага ялт этиб қаради-да, дугонасининг индамай турганини кўриб, баттар жаҳли чиқди.\n— Қанақа одам. Ҳозироқ мени орқага жўнатинг. Уйга кетаман. Нимага бизни алдайсизлар . Мадина кўзларидан қўйилиб келган ёшни тўхтата олмади.\nМадина аёлнинг бақирганидан сесканиб тушди.\n-Иккала қулоқларинг билан ҳам эшитиб олинглар. Сенларнинг ҳар бирингга турт минг долларга сотиб олганман. Шуни олти минг доллар қилиб ишлаб берасанларда, кейин турт томонинг қибла.\n— Нега бизни сотиб оласиз, нима ҳаққингиз бор. Қўйворинг бизни.\nМадина йиғи аралаш овозининг борича бақирди.\nБояги аёл нотаниш тилда эркакларнинг бирига бир нималар деб шивирлаган эди, у Мадинанинг қўлини орқасига қайирди, иккинчиси қон томирига шиприцда аллақандай суюқлик юборди.\nМадина ўзига келганида кун кеч бўлган, хонада Малика кўринмас эди. Фақат эрталабга яқин, эшик очилиб, хонага Маликани кечаги барзангилардан бири судраб келиб, ташлаб кетди. Мадина ўрнидан турмоқчи былиб, бошини кўтарганида, хонанинг шифти гир-гир айлана бошлади. Кўнгли айниб ўқчигиси келди.\nКаравотда 10 дақиқа чамаси ўликдай ётган Маликанинг инграган овозини эшитиб, Мадина қувониб кетди.\n-Малик, тирикмисан. Қўрқитвординг-э.\nМалика щунграб йиглаб юборди.\n-Уларни айтганини қилмасак ўлар эканмиз. Сенга укол қилганидан сўнг ўлиб қолдинг деб ўйладим. Кейин улар сени ечинтириб, биттаси… Биттаси…\nМалика яна ҳунграб юборди. Шундагина Мадина енгил устки кўйлагининг тугмалари узилганлигига эътибор берди.\nКунлар аста- секин шу зайлда ўтаверди. Хар куни эрталаб ва кечқурун Малика чиқиб кетар, Мадинанинг олдига эса барзангиларидан бири келиб, унинг қаршилик кўрсатишига қарамай, билагининг қон томирига игна санчир эди. Аста- секин Мадина қонига сингиб кетиб, унга ҳузур багишлаётган дорини согина бошлади. Хаттоки, барзангини интиқлик билан кутадиган бўлди. Орадан икки ҳафта ўтар ўтмас, гиёҳванд моддасиз туролмайдиган бўлиб қолди. Энг даҳшатлиси эса ҳафтанинг сўнгги кунлари юз берди. Икки кун дори истеъмол қилмаган Мадина, ҳориб-толиб хонасига қайтган Маликага ёпишди.\n-Малик, жон дугонажон Абуга айт, келсин. Бўлмаса ўлиб қоламан. Ҳаммаёгим қақшаб кетаяпти.\nМалика ёноқлари қизарган, кўзлари бежо дугонасига ҳайрон бўлиб қаради.\n-Уни кўрарга кўзинг йўқ эди-ку, тинчликми?\nМадина жавоб бера олмай, баданига суқилган минг-минглаб ниналарнинг огригидан гужанак бўлиб олди. Дугонасининг азоб тортаётганини кўрган Малика югуриб йўлакка чиқиб кетди. Бироздан сўнг ўзларининг босси – Диля хоним билан қайтиб келди.\nАёл ерда гужанак бўлиб ётган Мадинанинг олдига чўккалаб, секин қулогига шивирлади\n— Агар ҳали ҳам ўжарлик қилсанг, бундан баттар бўлади.\nМадина кўзини очиб, тепасида Диля хонимни кўрди-да, унга қараб талпинди.\n-Опажон Абуга айтинг, менга озроқ дори берсин, бўлмаса ўлиб қоламан.\n-Албатта, айтаман, фақат сен ақилли бўлсанг бўлгани.\n— Айтганингизни қиламан, фақат айтинг, тезроқ келсин.\nМадина оғриқ кучидан инграб юборди.\n— Айтаман, ҳозир Абу келади. Фақат кечқурун ишга чиқасан\nДиля хоним хонадан чиқиб кетгач, беш дақиқа ўтар- ўтмас хонага Абу кириб, Мадинанинг қон томорига гиёҳванд модда юборди. Мадина чуқур тин олиб, каравотига чўзилар экан, кечқурун нима бўлишини мутлақо ўйламас эди. Шу пайти чигирткаларнинг чириллашлари ҳам тиниб, осмон узра сочилган, чарақлаб турган юлдузлар хира тортди. Кўкда ой тутилди. Борлиқни қоплаган сукунат эса худди улкан аждаҳо каби тирик жонзотни ўз домига тортарди гўё.\nАввалгиси: Гусейн Джавид: Творческий путь и схватка с собственной судьбой\nНавбатдаги:ЛОВУШКА ДЛЯ ДОВЕРЧИВЫХ


Ваннадан «Мураббийлик қиламан», деб чиққан футболчи - Халқ сўзи\n09:15 02 Июль 2020 Спорт\nЖаҳон футболи тарихида истеъдодли ўйинчилар жуда кўп учраган. Аммо ҳам футболчи, ҳам мураббий сифатида омадли бўлганлари кам. Диего Пабло Симеоне ана шундай кам сонлилар қаторида туради. У 1970 йилда Аргентинада туғилган. Таянч ярим ҳимоячи позициясида ўйнаган. Футболчилик фаолиятига 2006 йилда якун ясаган.\nСимеоненинг клуб миқёсидаги ютуқлари унинг асосан испан ва итальян жамоаларидаги фаолияти билан боғлиқ. 1995/1996 йилги мавсумда Мадриднинг «Атлетико» клуби сафида мамлакат чемпиони бўлди. Шунингдек, Испания кубогини қўлга киритди. Бунинг устига 37 та учрашувда майдонга тушиб, 12 та голга муаллифлик қилди. Унинг майдондаги вазифасидан келиб чиқсак, бу жуда яхши кўрсаткич, албатта.\n«Атлетико»да уч мавсум ўйнагач, 1997 йилда Миланнинг «Интер» клуби сафига қўшилди. Бу ердаги икки мавсум у учун мазмунли кечди. Бу ўринда ярим ҳимоячининг 1997/98 йилги мавсумда УЕФА кубоги соҳиби бўлганини эслашнинг ўзи кифоя. 1999 йилда эса Симеоне «Лацио» сафига ўтди. Рим жамоасида ҳам омад унга кулиб боқди. Жамоа мамлакат чемпиони бўлибгина қолмай, кубокни ҳам қўлга киритди.\n2003 йилда қаҳрамонимиз «Атлетико»га қайтди. Бу ерда икки мавсум тўп сурди. Кейин эса Аргентинага бориб, «Расинг» клуби шарафини ҳимоя қилди. У футболчилик фаолиятини тугатганида 36 ёшда эди.\nДиего мамлакат терма жамоаси сафидаги илк ўйинини ўтказганида эндигина 18 ёшга кирганди. Ўшанда миллий терма жамоага Карлос Билардо устозлик қилаётганди. У ёш ярим ҳимоячини Австралияга қарши кечган баҳсда майдонга туширди. Шундан кейин Аргентина терма жамоасида бир неча авлод алмашди. Аммо Симеоненинг ўрни ўзгаришсиз қолди.Мамлакат бош жамоасида у тўрт нафар мураббий билан ишлади. Бу мутахассислар қаҳрамонимизнинг чинакам профессионал футболчи бўлиб етишишига жуда катта ҳисса қўшдилар. Билардо юқорида таъкидлаганимиздек, унга ишонч билдирган бўлса, Алфио Базиле бош мураббийлиги даврида Диего терма жамоанинг асосий таркиб футболчисига айланди. Даниел Пасарелла эса сардорлик боғичини топшириб, унинг зиммасига катта масъулият юклади. Дарвоқе, бу қарор ўзини тўла оқлади. Диегонинг терма жамоа иштирокидаги ўйинларда ўзини аяганини, кучини кам сарфлаганини ҳеч ким эслай олмайди.\nУнинг Аргентина терма жамоасидаги обрўйи шу қадар катта эдики, Диегога ҳатто бош мураббийнинг учрашув учун танлаган стратегиясини муҳокама қилиш ҳуқуқи берилганди. Негаки, қаҳрамонимиз мамлакат бош жамоаси шарафини энг кўп ҳимоя қилган футболчилардан бири саналарди. У 1994, 1998 ва 2002 йилги жаҳон чемпионатлари иштирокчисидир. Терма жамоа сафидаги 106 та учрашувда у рақиблар дарвозасини 11 бор ишғол этган.\nТаъкидлаганимиздек, қаҳрамонимиз футболчилик фаолиятини ватанида — қадрдон жамоаси «Расинг»да тугатди. У болалигидан шу клуб мухлиси эди. ”Турмуш ўртоғим Европадан кетишни хоҳламаганди, — дея эслайди Диего. — Мен уни кўндиргани кўп уриндим. Испания ва Италиядаги реклама шартномалари муддати тугашини кутдим.Чунки у асли италиялик бўлиб, таниқли фотомодел эди. Шундан кейин болаларим билан Аргентинага кўчиб келади, деб ўйладим. Ҳозир эса у менинг Аргентинага кўчиб келишимни кечирмаганини тушунаман”.\nСимеоненинг мураббийлик фаолияти бошланиши эса ғалати кечган. У бу ҳақда шундай деганди: ”Расинг” клуби раҳбарияти менга жамоани бошқариш таклифи билан чиқди. Ўша кезларда мен бутсимни михга илганимга кўника олмай юргандим. Бутун тун бўйи ухлай олмадим. Югургани чиқдим. Кейин эса душга кирдим. У ерда қанча вақт ўтказганимни аниқ билмайман. Аммо ваннадан «Мураббийлик қиламан, яхши мутахассис бўлишга интиламан», деган қатъий ният билан чиққанимни яхши эслайман”.\nДиего қўл остидаги «Расинг» жамоаси 2011 йилда Аргентина чемпионатида кумуш медални қўлга киритди. Шундан сўнг у истеъфога чиқиб, Мадриднинг «Атлетико» клубидан тушган таклифни қабул қилди. 2013 йилнинг 17 майида «Атлетико» Испания қироли кубоги финалида «Реал» устидан 2:1 ҳисобида ғалаба қозонди. Унга қадар жамоа бутун бошли 14 йил давомида «Реал»ни енга олмай келаётганди. Орадан бир йил ўтгач эса Симеоне шогирдлари ҳал қилувчи баҳсда «Барселона» билан дуранг (1:1) ўйнаб, Испания чемпиони деган шарафли номга сазовор бўлишди.\nДиегонинг иш услуби чўққиларни босқичма босқич забт этишга асосланган. У журналистлар билан мулоқот чоғида доимо «Биз ўйиндан ўйинга кучайиб борамиз.Совринлар ҳақида биздан сўраманг» дейди. Чунончи, телекўрсатувларнинг бирида ундан «Атлетико» чемпион бўладими?” деб сўрашганида “Ҳозирча мен узоқ давом этадиган мавсум давомида биз ниманинг эвазига «Реал» ва «Барселона»ни қувиб етишимизни билмайман. Лекин бу мақсаддан воз кечишимизни англатмайди”, деб жавоб қайтарди. Унинг иш услуби ўзига хос. Футболчиларда иштиёқни кучайтириш учун баъзан ҳеч ким кутмаган чораларни қўллайди. Масалан, бир сафар ўйин арафасида машғулотларга паралимпиада иштирокчиси, чанғичи Ирен Виляни таклиф қилди. Бу спортчи қиз террорчилар портлатган бомба оқибатида иккала оёғидан ажраб қолган. Ўшанда у 12 ёшда эди. Диего шу спортчи қиздан футболчиларга ўйинолди кўрсатмалар беришни сўради.\nСимеоне қўл остидаги «Атлетико» 2013/14 йилги Европа Чемпионлар лигаси мавсумида жуда муваффақиятли қатнашди. Икки ўйин натижасига кўра, «Милан»ни 5:1 ҳисобида енгиб, чорак финалга чиқди. Симеоне қўлллаган тактик чоралар эвазига жамоа «Барселона»ни енгишни уддалади. Ярим финалда эса «Челси» мағлуб этилди. Шу тариқа жамоа ўз тарихида иккинчи марта Чемпионлар лигаси финалига чиқди. Айтиш керакки, «Атлетико» финалга қадар бирорта ҳам мағлубиятга учрамаган ягона жамоа бўлди. У ўз дарвозасидан атиги 6 та тўп ўтказди. ”Реал”га қарши кечган финал баҳсининг асосий вақтида «Атлетико» 1:0 ҳисобида олдинда бораётганди. Аммо ҳакам томонидан қўшиб берилган вақтда Серхио Рамос ҳисобни тенглаштирди. Қўшимча бўлимларда эса жамоанинг ҳам руҳан, ҳам жисмонан толиққани сезилди. ”Реал” 4:1 ҳисобида ғалаба қозонди. Агар «Атлетико» ютиб чиққанида Симеоне Чемпионлар лигасида зафар қучган аргентиналик учинчи мураббий бўлур эди. Аммо афсусланишга ҳожат йўқ. Диего ҳозир салкам 50 ёшда. Янги ютуқлари ҳали олдинда. Фақат омад ундан юз ўгирмаса бўлгани.\nИстам ИБРОҲИМОВ тайёрлади


Керч бўғозидаги ҳолат АҚШ томонидан саҳналаштирилган - Швиткин - 10.12.2018, Sputnik Ўзбекистон\nРоссия Давлат думаси қўмита раис ўринбосари Юрий Швиткин Қора денгизга ҳарбий кемани юбориш ҳақидаги Вашингтон режаларига изоҳ берди. 10.12.2018, Sputnik Ўзбекистон\nРоссия Давлат думаси қўмита раис ўринбосари Юрий Швиткин Қора денгизга ҳарбий кемани юбориш ҳақидаги Вашингтон режаларига изоҳ берди.\nУнинг фикрига кўра, бу баёнот кескин ҳисобланади.\n“Керч бўғозида Украина билан ҳолат тасодифий эмаслигини яна бир бор тасдиқлади. У ғарбдаги хомийлар томонидан саҳналаштирилган, хусусан Америка қўшма штатлар томонидан, бу ҳолат олдиндан саҳналаштирилган”, - деди Швиткин Sputnik радио эфир чоғида.\nЭксперт сўзларига кўра, Россия ҳудудий сувларига ким тажовуз қилмасин, у халқаро ҳуқуқ меъёрларига мос равишда жавоб олади.


Тошкент шаҳри 05.06.2020 13:11\nОхирги уч йилда Тошкент шаҳрининг Сергели туманида 460 та кўп қаватли уй фойдаланишга топширилди. Шу даврда бу ерга 100 мингдан зиёд аҳоли кўчиб келиб, жами аҳоли 276 минг нафардан ошди.\nБунинг натижасида, табиийки, инфратузилма тармоқларига юклама ҳам ортди. Шу боис бу ерда қўшимча муҳандислик объектлари, туманни шаҳарнинг марказий қисми билан боғловчи йўл ва кўприклар қурилмоқда.\nХусусан, “Ўзбекистон темир йўллари” АЖ томонидан қиймати 83 миллион доллар бўлган, 7 километр узунликдаги Сергели ер усти метроси ва унинг “Чоштепа”, “Тошкент ҳалқа йўли”, “Сергели”, “Афросиёб”, “Қипчоқ”, “Чинор” бекатлари барпо этилмоқда.\nАлбатта, бу йўловчиларга катта қулайлик яратади. Лекин, шу билан бирга, автотранспорт ҳаракатини ҳам инобатга олиш зарур.\nПрезидентимиз Шавкат Мирзиёев бу масалага доимий эътибор қаратиб келмоқда. 29 май куни Сергели тумани фаоллари билан ўтган учрашувда ҳам транспорт инфратузилмасини ривожлантириш чоралари муҳокама қилинди.\nЎшанда Сергели туманини пойтахтимиз маркази билан боғловчи йўл ва кўприк лойиҳаси ҳақида маълумот берилган эди. Давлатимиз раҳбари бугун ушбу лойиҳани жойига чиқиб, атрофлича ўрганди.\nУмумий қиймати 280 миллиард сўмдан зиёд бўлган мазкур лойиҳа Тошкент шаҳар ҳокимлиги билан Туркиянинг “Каloyn” компанияси ҳамкорлигида ишлаб чиқилган. Унга кўра, Чўпонота кўчаси ва Кичик ҳалқа йўли кесишмасида 583 метрлик йўл ўтказгич барпо этилади. Бу чорраҳадан Тошкент ҳалқа автомобиль йўлигача янги кўча қурилиб, ҳалқа йўли остидан туннель орқали ўтказилади ва Қипчоқ кўчасида қурилаётган янги кўприкка туташади.\nЖами 5,6 километрлик бу йўл соатига 3 мингта транспорт воситасини ўтказиш қувватига эга бўлади.\nМаълумки, ҳозирги кунда Сергели туманидан шаҳар марказига келиб-кетадиган автомобиллар асосан битта йўл – Янги Сергели кўчаси орқали ҳаракатланади. Шу боис унда қатнов жуда кўп, юклама катта. Айниқса, эрталаб ва кечга яқин бу кўча тирбанд бўлиб қолади. Ушбу янги йўл ва кўприклар қурилиши натижасида Сергели туманига транспорт қатнови тирбандлиги 50 фоизга, транспорт ҳаракати вақти 20-25 минутга камаяди.\n- Одамларнинг ҳар кунлик режаларига, кайфиятига, соғлиғига таъсир қиладиган энг катта омил - транспорт тақсимоти. Йўллар қуриб, тирбандликни камайтиришдан мақсад шаҳар аҳолиси ва меҳмонларга қулайлик яратишдир. Бу ишларни бугун қилмасак, йилдан йилга қийинлашиб бораверади. Бугун қилсак, келажакда харажат камаяди, - деди Шавкат Мирзиёев.\nШу ерда Тошкент шаҳрининг транспорт концепцияси тақдимоти ўтказилди.\nБу концепция геоинформацион тизим орқали шаҳардаги транспорт ва йўловчилар оқимини таҳлил қилиш асосида ишлаб чиқилган. Ундан мақсад, аввало, хавфсизлик, қулайлик ва иқтисодий унумдорликдир.\nМасалан, йўл ҳаракатини тўғри ташкиллаштириш натижасида йилига 19 миллион долларлик ёқилғи тежалиши, 129 миллион долларлик тахминий зарарнинг олди олиниши ҳисоб-китоб қилинган. Ёки автобуслар сони ва йўналишларини оптималлаштириш орқали йилига 2,5 миллион доллар иқтисодий самарага эришиш мумкин.\nКонцепцияда, шунингдек, автоматик тўлов тизимини ривожлантириш, автомобиль тўхташ жойлари ва пиёдалар ўтиш йўлакларини кўпайтириш каби қатор қулайликлар назарда тутилган.\nПрезидентимиз пиёдалар ва велосипедлар ҳаракатига кўпроқ шароит яратиш зарурлигини қайд этди.\n- Бизнинг йўлларда транспорт воситаларига кўп устуворлик берилган. Аслида пиёдалар ҳаракатини, одамларнинг ҳаловати, саломатлигини биринчи ўринга қўйиш керак, - дея таъкидлади Шавкат Мирзиёев.\nТранспорт концепциясини Тошкент шаҳрининг битта туманида апробация қилиш, кейинчалик бутун пойтахтимиз ва бошқа шаҳарларда жорий қилиш бўйича кўрсатмалар берилди.\nШу ерда Яккасарой туманида кўп қаватли савдо комплекси, меҳмонхона ва турар жой қуриш бўйича инвестиция лойиҳалари тақдимоти ўтказилди.


Жаримадан норози ҳайдовчи судга мурожаат қилганда унинг олдинги қоидабузарликлари ҳам инобатга олинади - Carzone.Uz\nЖаримадан норози ҳайдовчи судга мурожаат қилганда унинг олдинги қоидабузарликлари ҳам инобатга олинади\nКуни кеча Тошкент шаҳар ИИББ томонидан ташкил этилган матбуот брифингида журналистлар томонидан видеокамера томонидан қайд этилган жаримадан норози бўлиб, судга мурожаат қилган фуқаролар бор ёки йўқлиги ҳақида савол билан мурожаат қилинди, деб ёзади Darakchi.uz.\nТошкент шаҳар Йўл ҳаракати хавфсизлиги бошқармаси жамоат ва ОАВ билан алоқа қилиш бўлими инспектори Алишер Абдукадиров мазкур саволга қуйидагича жавоб берди.\n— Жаримадан норози бўлган ҳайдовчилардан мурожаатлар бўляпти судларга. Ҳайдовчининг судга мурожаати биз орқали қабул қилинади, сабаби судга ариза баённома билан бирга топширилиши лозим. Маъмурий кодексда ёзиб қўйилган: агар ҳайдовчи ўз қарори билан норози бўлса, унда у ариза билан мурожаат қилади ва ҳайдовчига нисбатан йўл ҳаракати хизмати ходимлари томонидан баённома тузилади. Судга ариза маъмурий баённома билан бирга чиқарилади.\nАгар суд қарорни кучда қолдирадиган бўлса, унда ҳайдовчининг маъмурий иши умумий тарзда кўриб чиқилади. Яъни унинг олдинги қоидабузарликлари ҳам инобатга олинади. Айтайлик, тезликни ошириш ёҳуд светофорнинг тақиқловчи чироғидан ўтишда бу қоидабузарлик бир неча бор амалга оширилган бўлса жавобгарликнинг кетма-кетлиги ҳисобга олинади.\nАгарда ҳайдовчи видеокамера томонидан қайд этилган қоидабузарлигини судга мурожаат қилмасдан қарор бўйича тўласа, унда олдинги қоидабузарликлари кўриб чиқилмайди ва бу биринчи қоидабузарлик сифатида қабул қилинади.\nСуд қандай қарор қабул қилиш ёки қилмаслиги эса тўлиқ унинг ваколатига саналади.


@zarafshonbot га мурожаат: Янгиқишлоқнинг эски йўлига қачон тош тўкилади? - zarnews.uz\nҚишлоғимиздаги 3 километрлик кўчага шағал ётқизилмаган. Шу сабаб бу кўча ёзда чанг, ёғингарчиликда лой. Бу ҳолат қишлоққа тез ёрдам машинасининг кириб-чиқишида, аҳолининг қабристонга боришида, ўқувчиларнинг мактабга қатнашида муаммо бўляпти.\nҚишлоқнинг марказидан сой ўтган. Шағални шу ердан олса бўлади. Сойнинг икки тарафига 1,5 километрдан масофага шағал ётқизиш учун аҳолининг кучи етмаяпти. Шунинг учун “Мутасаддилар фақат техника ажратса, 500-600 литр ёқилғисига ўзимиз ёрдам берамиз”, деб бормаган жойимиз қолмади.\nПрезидентимиз масъулларга “маҳаллабай” ўрганиш, қишлоқ кўчаларини обод қилиш топшириғини берганини эшитиб, “Энди масалага ечим топилади”, деб хурсанд бўлган эдик. Аммо техника келди. 1 километр йўл таъмирланди. Йўлни таъмирлаймиз, деб йиғиб турган пулимиздан 2 миллион сўмга яқини техника хизмати учун берилди. Бундан ташқари, 500 литр ёқилғидан ҳам ёрдам қилдик. Лекин қарийб бир ой аввал бошланган иш чалалигича, 2 километр йўлимиз эскилигича қолди.\nБиз йўлимизни асфальт қилинг, демаяпмиз, наҳотки тош тўкишга кўмаклашиш мутасаддилар учун қийин бўлса?..\nҚўшработ тумани Навкат маҳалласи Янгиқишлоқ қишлоғининг бир гуруҳ фуқаролари номидан\nУргут тумани Саноат фермер Миллий кураш эмлаш сайёр суд вилоят сессияси хотин-қизлар Паст Дарғом Амир Темур ЙТҲ Тоғ


Қозоғистон, Россия, Туркия ва Ўзбекистон ёш истеъдодлари «We Are One» қўшиғини куйлашди\n6 Май 11:31\nNUR-SULTAN. Kazinform – Димаш Қудайбергеннинг YouTube-каналида ҳонанданинг кичкинтой дўстлари – Baqytty Bala халқаро танлови финалчилари билан бирга куйлаган қўшиғи видеоси жойлаштирилди, деб хабар беради Kazinform dimashnews.com сайтига ҳавола қилиб.\nБир ой муқаддам танловнинг биринчи мавсуми финалчилари Майкл Джексоннинг «Heal the world» – «Дунёни даволайлик» қўшиғини ижро қилишганди. Ўша эстафетани «Baqytty Bala» иккинчи мавсуми финалчилари давом эттирди – улар Димаш Қудайбергеннинг «We Are One» – «Биз биргамиз» қўшиғини айтишди.\nҚозоғистон, Россия, Туркия ва Ўзбекистоннинг 14 нафар ўғил-қизлари ва улар билан бирга 25 ёшли ёш қўшиқчи Димаш бутун дунёдаги одамларни бирдамликка, дўстликка ва тинчликка чақирди.\nВидео бир неча соат ичида ижтимоий тармоқларда машҳур бўлиб кетди ва унга минглаб одамлар ўз муносабатларини билдиришди.\nҒоя муаллифи ва мувофиқлаштирувчи: Шолпан Табаева, Светлана Айтбаева.\nКлип монтажи: Ерлан Бикчурин.\nҚўшиқни ижро этганлар: Димаш Қудайберген, Адил Орумбасаров (Қозоғистон, Ақтўбе), Айкерим Медетовна (Қозоғистон, Нур-Султан), Алихан Тиллабек (Қозоғистон, Чимкент), Даяна Шағатаева (Қозоғистон, Қостанай), Исатай Болатхан (Қозоғистон, Қостанай), Ислом Балко (Ингушетия Республикаси), Қарақат Башанова (Қозоғистон, Алмати), Лаура Серикбаева (Қозоғистон, Ақтўбе), Ясмина Муратова (Ўзбекистон, Тошкент), Нурлибек Сапарбай (Қозоғистон, Алмати), Темирлан Осимкул (Қозоғистон, Алмати), Дарина Мағауина (Қозоғистон, Семей), Сема Айдин (Туркия, Артвин), Жусип Ансар (Қозоғистон, Ақтўбе).\nҚўшиқ муаллифлари: Gao Shang/Shang Yang и Dong Nan/Tang Yi


17:15 / 22.11.2020 | Sherzod | 608\nАссалому алайкум! Атеист инсонларга "Кафирун" сурасидаги каби муносабат билдирсак бўладими? Яъни "сизлар нимага ишонсангиз ишонаверинг, биз ўзимиз ишонганимизга ишонишда давом этамиз" каби сўзлар билан муносабат билдирсак бўладими? Биз уларга Қуръонда келган сўзларни айтсак улар буни нотўғри деб айтишади. Уларнинг бу каби сўзларига ҳеч қандай сўз айтмасликни нотўғри бўлса керак деб ўйладим.\n– Ва алайкум ассалом! Бизнинг диёримизда уларга ундай муносабатда бўлмаслик керак, чунки улар атеист эмас муртад ҳисобланишади. Улар сабабидан халқимиз ичида қанчалик парокандалик, ихтилофлар келиб чиқаётгани кўриниб турибди. Уларни ўз ҳолига ташлаб қўймаслик керак. Улар энг катта ҳақиқатни, яъни бутун борлиқни Аллоҳ таоло яратганлигини билмасдан шундай ўтиб кетсалар оқибатлари аянчли бўлишини билмайдилар. Улар учун қилинган насиҳат, тушунтиришлар эвазига ҳозирда бизларни ёмон кўрсаларда, охиратда чексиз ташаккур айтишлари шак-шубҳасиздир. Ҳар бир пайғамбар бир умматга пайғамбар қилиб юборилган. Расулуллоҳ соллаллоҳу алайҳи васаллам эса қиёматгача бўлган инсонларга пайғамбар қилиб юборилганлар. Улар Расулуллоҳ соллаллоҳу алайҳи васаллам учун “уммати даъват”, яъни даъват қилинувчи уммат ҳисобланади. Иймон келтирганлар эса “уммати ижобат”, яъни Расулуллоҳ соллаллоҳу алайҳи васалламга иймон келтирган уммат деб номланади. Иккиси ҳам Расулуллоҳ соллаллоҳу алайҳи васалламга қайсидир эътибордан уммат ҳисобланишади. Иймонсиз ўлиб кетаверишларига йўл қўймаслигимиз керак. Албатта, уларни тўғри йўлга чақиришни ўз услуби билан қилишимиз керак. Улар билан жанжаллашиб, уришиб-талашишни ҳеч қандай фойдаси йўқ. Уларга ақллари қабул қиладиган муқаддималарни келтириб, хулосани ўзларига қўйишимиз керак. Албатта уларга тушунтиришдан аввал Аллоҳ уларга ҳам иймон ато қилишни сўрашни унутмаслигимиз керак. Чунки ҳидоят Аллоҳнинг қўлидадир. Валлоҳу аълам!\nИнсон танасига жин кириши ҳақида ҳадис.\nҒайридинларнинг турли байрам маросимларида қатнашиш\nИймоннинг еттита фарзини араб тилида билиш зарурми?\nТушда Ҳаким ат-Термизий зиёратгоҳини кўриш


Бисерли гўзал қайин дарахти | Muslimaat.uz\nМанзилингиз:Муслимаат»Бекажон»Бисерли гўзал қайин дарахти\nBy Muslimaat on\t Aprel 29, 2011 Бекажон, Ҳунар\nГўзал қайин дарахти ҳар қандай интерьерга мос келади. Унинг ажойиб нозик шохлари кўзни қувонтиради.\nБунинг учун бизга сим, елим, гипс, сув, чўтка, бўёқ (оқ ва қора), идиш (дарахтни ўтқазиш учун), мох, бисер тошлари керак бўлади.\n1. Шох ясаймиз. Симга бисер ўтказамиз, қанча кўп бўлса, шунча яхши (масалан, 30-40 г). 3 см сим қолдириб, илмоқ ҳосил қиламиз ва 3 донадан бисер ўтказиб, 5 та ҳалқа ҳосил қиламиз. Ҳалқалар оралиғи, тахминан, 5 см дан бўлади. Симнинг бўш қолган жойи билан ҳалқаларни шохга ўраб чиқамиз. Яна 5 та шундай ҳалқа ҳосил қилиб, шохнинг иккинчи томонига ўраб чиқамиз. Натижада бизда икки томонлама шох ҳосил бўлади. Шохнинг пастки қисмига яна шундай 5 та ҳалқа ўрнатамиз. Ваҳоланки, биз дарахт ясаётган эканмиз, ўлчамларда ўта аниқлик бўлиши керак эмас, чунки дарахт шохлари ўз-ўзи билан бетакрор. Масалан, 3 ўлчам 5 ҳалқадан, 7 ҳалқадан, 9 ҳалқадан. Дарахтга ўраб ёпиштирилаётганда ҳар хил ўлчамларда қилингани маъқул.\n2. 55-60 та шохча қилиб, йўғонроқ симдан каркас ясаймиз. Уч бўлак симни (10 см, 6см, 3см) биргаликда ўраб, дарахт оёғини ва асосий шохларини ҳосил қиламиз. Унга шохчаларни ёпиштириб, ўраб чиқамиз.\n3. Идишга гипс солиб, устидан сув қуямиз. Аралашма суюқ сметана каби бўлиши керак. Аралашма тезда қотиш хусусиятига эга эканлиги сабабли, дарахтни тезда ликопчага ўтқазишни маслаҳат берамиз.\n4. 15 дақиқа чамаси ўтгандан сўнг гипс ҳамда елимдан иборат аралашма тайёрлаймиз (1 гипсга / 1 та елим), қуюқ сметана консистенциясида. У ҳам ўз навбатида, тез қотиш хусусиятига эга. Чўтканинг охирги учи билан аралашмани дарахт танасига пастдан юқорига суртиб чиқамиз. Ишни тугатиб, дарахтимизни бир неча соатга қўйиб қўямиз.\n5. Дарахтимизнинг танасини олдин оқ рангга, кейин қора рангга бўяб чиқамиз. Оқ ранг билан бутун танани, қора ранг билан эса чўтканинг учини сал-сал теккизиб, бўяб чиқамиз.\n6. Безатиш қисми. Энди бу ёғи ўзингизнинг фантазиянгизга ҳамда қобилиятингизга боғлиқ. Мох, тошлар ва бисердан фойдаланиш мумкин. Буларнинг барчасини елимга ёпиштириб, бисер ва тошларни ялтироқ лак билан суртиб чиқамиз.


Навбат юристлар уюшмасига келди чоғи...\nЎзбекистон Адлия вазирлиги мамлакатда фаолият юргизиб келаётган Америка юристлар уюшмасини ëпишни сўраб, Toшкент шаҳри фуқаролик судига мурожаат қилди.\nРоссиянинг “Новости” ахборот агентлиги хабарига кўра, вазирлик уюшма раҳбариятига ташкилот фаолиятини текшириш натижасида айрим қонунбузарликлар юз берган ҳақидаги маълумотларни тақдим этган, аммо бу камчиликлар бартараф этилмаган. Уюшма, жумладан, мамлакатда рўйхатга олинмаган ноҳукумат ташкилотларга ëрдам кўрсатиш, маҳаллий ноҳукумат ташкилотларни қўллаб-қувватлаш ҳамда молиявий операциялар ҳақидаги маълумотларни расмий Тошкентга тақдим этмасликда айбламоқда.\nАдлия вазирлигининг мурожаати бўйича Америка юристлар уюшмаси иши юзасидан суд жараёни 25 апрель куни бошланиши кутилмоқда.\nЮқорида келтирилган маълумотлар тафсилотларини билиш мақсадида Ўзбекистон Адлия вазирлигига қилинган телефон мурожаатларидан иш чиқмади. Америка юристлар уюшмасининг Тошкентдаги офиси ходими ҳам уларда “ҳеч қандай маълумот йўқлиги” айтиш билан чегараланди.\nШундан сўнг “Озодлик” мухбири Америка юристларлар уюшмаси бош қароргоҳига қўнғироқ қилиб, ташкилотнинг жамоатчилик билан алоқалар бўлими ходими Александр Гэйл билан суҳбатлашди.\nУнинг маълум қилишича, уюшма Тошкент ҳукуматидан фаолиятини тўхтатиш талаб қилинган ҳеч қандай расмий огоҳлантириш олмаган ва айни пайтда ташкилот Ўзбекистондаги ишини давом эттирмоқда.\nАмерика юристлар уюшмаси ноҳукумат ташкилот ҳисобланиб, бош қароргоҳи Вашингтонда жойлашган. Ушбу ташкилот Ўзбекистонда 1995 йилдан буëн фаолият юритиб келади. Уюшманинг расмий веб саҳифасида ташкилотнинг муҳим лойиҳалардан бири сифатида 2003 йилда трансчегара тармоқ тизимини, яъни Фарғона водийсида жамоатчилик манфаатини ҳимоя қилиш тармоғини ташкил этгани ëзилган.\nУюшмага ҳуқуқшуносликка ўқиган талабалар иштирокида республиканинг турли ҳудудларида ноҳукумат ташкилотлар тузганлик айби ҳам қўйилгани ҳақида хабарлар бор. Ташкилотнинг Ўзбекистондаги фаолият йўналишларидан бири эса айнан мамлакатда адвокатлик фирмаларини ташкил этиш ва уларни қўллаб-қувватлашдир.\nСўнгги икки-уч йил ичида Ўзбекистонда Ғарбнинг ўнга яқин ташкилоти ваколатхоналари ёпилди. Улар орасида Сорос ва “Евроосиë” жамғармалари, “Фридом ҳаус”, БМТнинг Қочқинлар иши бўйича олиш комиссарлиги ваколатхонаси ва бошқалар бор.


Видео: Атамбаев Қирғизистоннинг Конституциясини ўзгартириш зарурлигини айтди | ҚИРҒИЗИСТОН ЯНГИЛИКЛАРИ\nВидео: Атамбаев Қирғизистоннинг Конституциясини ўзгартириш зарурлигини айтди\nПрезидент Алмазбек Атамбаев 12-мартда ўтган шанбалик мобайнида Қирғизистон Конституциясига ўзгартиришларни киргизиш кераклигини билдирди. Бундан ташқари, у ворис тайёрламаслигини таъкидлаб, Коррупцияга қарши курашиш хизматининг янги етакчиси Улан Исраилов ҳақида айтиб берди.\n12-мартда Бишкекнинг ботаника боғида ўтган шанбалик давомида Атамбаев ярим соатга яқин журналистлар билан суҳбатлашиб, бир неча мурожаатлар қилди. Kloop.kg сизларга уларнинг ичидан энг қизиқарликларини танлаб, тақдим қилади.\nКонституцияни ўзгартириш ҳақида\nАтамбаев Конституцияни ўзгартириш кераклигини билдирди.\nКонституцияга ўлка қайта маҳаллийчилик, оилавий тизимга, коррупцияга қадам қўймайди деган кафолатларни бера олувчи қандайдир бир ўзгартиришлар киргизиш зарур”, — деди у.\nАйни вақтда президент Конституцияга ўзгартиришларни киргизишни таклиф қилиш билан унинг шаънига айтилувчи танқидлардан ҳам ҳавфсирамоқда.\n“Кўпчилик Атамбаев ўзи учун қулайлаштирмоқда деб айтиши мумкин, шунинг учун менда [Конституцияга] тегиш истаги йўқ, бироқ қачонки бу миналар [Конституциядаги ўзгариши керак бўлган нарсалар] портлаганда сизлар: “Атамбаев буни билиб туриб, нимага ундай қилмаган?”,дейсизлар. Яна мен айбдор бўлиб қоламан.”, — деди президент.\nПрезидентнинг айтишича, ҳозир Конституциянинг қирғиз ва рус тилларидаги версияларида тўғри келмаган ерлари бор. У шунингдек ундаги президент билан премьер-министрнинг ваколатлари ўртасидаги қарама-қаршиликларни эслаб ўтди.\n“Тасаввур қилингки, бизда ёш президент ва ёш премьер-министр бўлиб қолса. Агар улар бир нарсада келиша олмай қолса, улар Африкада бўлгани каби ўзаро уруш очиши мумкин”, — деб ҳисоблайди президент.\nАтамбаев парламент билан элни Конституцияга ўзгартиришларни киргизишга кўндиришга ҳарақат қилишини билдирди.\nАтамбаевнинг президентлик муддати якунланишига бир йилу тўққиз ой қолди. У президентликка ёки бошқа етакчилик ўринларига интилмаслигини, шунингдек ўзидан кейин ворис қолдирмаслигини билдирди.\nЎлка раҳбари агар у ворис қолдирса, унда Қирғизистон демократик давлат бўлмай қолади деб ҳисоблайди.\n“Президент қатори мен ўзимнинг ўрнимга кимдир бировни қолдириб, тайинламаслигим керак, уни ҳалқнинг ўзи танлаши керак […] Бизда ворислар, тайинланганлар, оилавий бошқарув бўлмаслиги керак.”, — деди у.\nАтамбаев ошкора ва адолатли президентлик сайлов ўтказишга ҳаракат қилишлигига ишонтирди.\nКоррупцияга қарши курашиш хизматининг янги етакчисининг тайинланиши ҳақида\n10-мартда Атамбаев Улан Исраиловни Миллий ҳавфсизлик бўйича давлат қўмитасининг қошидаги Коррупцияга қарши курашиш хизматининг раҳбарлигига тайинлади. У тайинлангандан сўнг мухолифат фаоли Адил Турдукулов Исраиловни ҳеч қачон етакчилик ҳизматларида бўлмаганлигини ва бу ҳизматга “Атамбаевнинг тансоқчиси бўлганлиги” учунгина танланганини айтган.\n“Исраилов милицияда етакчилик лавозимида бир кун ҳам ишлаган эмас, бугина эмас, хатто катта тезкорваколатли ходим даражасига ҳам етган эма, бироқ бирдан бундай сакраш қилди”, — деган у.\nАтамбаев Исраилов билан таниш эканини рад қилмади, аммо, Турдукуловнинг Коррупцияга қарши курашиш хизматининг янги раҳбари ҳеч қачон раҳбарлик хизматларида бўлмаган деган сўзларини инкор қилди.\nПрезидент бунгача Исраилов РИИБда 300-400 ходимни, ундан кейинг ИИМда бундан ҳам кўпроқ ходимларни бошқарганини айтди. У унинг Исраиловни тайинлаш тўғрисидаги қарори Коррупцияга қарши курашиш хизматининг янги етакчиси “ҳақиқатгўй инсон” эканлигигагина боғлиқ эканини таъкидлади.\n“Мен Улан Исраиловни яхши биламан, биз бирга ишлаганмиз. У ҳақиқатгўй инсон. Коррупцияга қарши курашиш хизмати каби ерларга ҳақиқатгўй одамларни тайинлаш керак”, — деди у.\nАввалги мақолаВидео: Қирғизистон етакчилари ботаника боғига кўчат ўтказишди\nНавбатдаги мақолаLIVE: Бишкекда Гуши Катушкин концерти


Трамп Эронга янги қурол қўллаш билан таҳдид қилди\n14:40 / 05.01.2020\nАҚШ президенти Дональд Трамп агарда Теҳрон Америка ҳарбий базаларига ҳужум қиладиган бўлса, Эронга қарши янги қуролни қўллаш билан таҳдид қилди. У бу ҳақда ўзининг Twitter саҳифасида ёзди.\n«АҚШ яқинда ҳарбий қурол учун 2 трлн доллар сарфлади... Агар Эрон Америка базасига ёки бирор америкаликка ҳужум қилса, биз мутлақо янги, ажойиб қуролимизнинг бир қисмини зудлик билан у томонга йўллаймиз.. Ҳеч иккиланмасдан», - деб ёзди АҚШ президенти.\nАввалроқ Трамп агар Теҳрон америкаликларга ёки АҚШ объектларига ҳужум қилса, Эрондаги 52та объектга зарба берилишидан огоҳлантирганди.\nАҚШ президенти Эрон 3 январга ўтар кечаси ўлдирилган «Ал-Қудс» махсус бўлинмаси қўмондони генерал Қосим Сулаймоний учун ўч олиш мақсадида АҚШнинг қанчалик кўпроқ объектига зарба бериш масаласи муҳокама қилаётганини таъкидлаб ўтган.\nЭронлик ядрочи олимнинг ўлдирилиши тафсилотлари маълум қилинди\nЭрон президенти ядрочи олим ўлдирилгандан кейин тегишли чоралар кўришга кўрсатма берди


Истанбул сафари таассуротлари: “Саҳобанинг қабри қандай топилган?” | Azon.uz - Ахборот-таҳлилий портал\n2743 17:24 29.11.2021\nМинибусдан Айюб Султон майдони яқинида тушдим. Ичимда қандайдир ҳаяжон бор. Унинг сабабини англаганим йўқ. Рости уни ўйлайдиган ҳолда эмасман. Буюк саҳобий номи ила аталадиган майдонга нафақат Туркия, балки дунёнинг турли томонларидан зиёратчилар ошиқади. Улардан бири менман...\nМасжид ва мақбара тарафга юрар эканман, ичимда исмсиз туйғулар ғужғон ўйнамоқда. Чунки пайғамбар алайҳиссаломни ўз уйида олти ойдан ортиқ меҳмон қилган зотнинг қабрларини зиёрат қилишга келяпман. Асл исмлари Холид ибн Зайд ибн Кулайб ал-Хазражий розияллоҳу анҳу бўлса-да, Абу Айюб куняси билан машҳур бўлган ушбу улуғ саҳоба ҳақларида саёҳатномамизнинг 11-қисмида батафсил сўз юритган эдик қаранг: “Агар бу ерга бормасангиз, Туркияга келдим деманг!”\nКенггина майдондан ўтиб, масжиднинг ҳовлисига кирдим. Соат эндигина ўн бўлгани учунми, зиёратчилар қадами сийрак... Масжиднинг чап тарафидан мақбарага кирилади. Тартибга кўра, бу томондан кириб, нариги эшикдан чиқиб кетар экансиз. Оёқ қийимлар учун бир марталик елим халталар тахлаб қўйилган. Бепул. Озгина йўлакдан ўтиб, нақшинкор панжаралар билан ўраб қўйилган қабрга дуч келасиз. Зиёратчилар билганича Қуръон ўқиб, қўлини дуога очмоқда, аксариятининг кўзида ёш. Қаердандир овози жудаям ширали қорининг қироати эшитиляпти. Яхшилаб зеҳн солсам, қабр томондан келаётган экан. Мен ҳам буюк зот ҳақларига дуойи хайр қилиб, масжид томонга олиб чиқадиган эшикка йўналдим. Ташқарида бир йигитнинг айтишича, бу ерда ҳар доим, яъни сутканинг 24 соатида Қуръони карим тиловати тўхтамас, қорилар алмашиб-алмашиб Каломуллоҳни ўқиб ўтиришар экан.\nМасжид ҳовлисида жудаям қадимий чинор кўкка бўй чўзиб турибди. Танаси шунақа каттаки, тахминан тўрт-беш кишининг қулочи аранг етади. Масжид хонақосига киришдаг ўнг томондаги қозиққа аёллар учун рўмол ва кенг ҳижоб-кўйлаклар осиб қўйилгани эътиборимни тортдим. Ичкарига кириб, икки ракъат намоз ўқидим. Масжид хонақоҳи Сулаймония, Султон Аҳмад жомеълари сингари катта эмас, аммо ўта сакинатли, файзли даргоҳ. Кейин билсам, Айюб Султон мақбараси ва масжиди Истанбул фатҳидан сўнг қурилган илк катта жомеъ экан. 1558 йили барпо этилган масжидга 1723 йили икки минора ҳам қўшилган. Беихтиёр қалбингизга инган сокинликдан руҳиятингиз роҳат қилаётганини англаб қоласиз.\nШу ўринда бир гапни айтиб ўтмасам, кўнглим жойига тушмаяпти. Ўша куни мақбара ичига кирганимда ҳам бу ердаги қабрни рамзий деган ўйда эдим. Ташқарига чиқиб, кўҳна чинор олдига осилган пештахтадаги маълумотларни ўқиганимдан сўнг ростдан мана шу жойга Абу Айюб ал-Ансорий ҳазратлари дафн этилганларини билдим. Билдиму, ўзимдан уялиб кетдим. Истанбулдай кўҳна тупроққа келаётиб озгина тайёрланиб келмаганимдан изза бўлдим, ўзимни роса маломат қилдим. Шунчалик ҳам бепарво бўламанми?! Озгина интернет титиб, маълумотлар билан қуролланиб олмайманми? Қанақа журналист бўлдим?! Мана шу каби саволлар ичимда айланиб, юракни эзди. Бу гапларни бошқаларга ибрат бўлса зора, деган ниятда ёзяпман.\nДарвоқе, ёшлари саксондан ошган бўлса ҳам, Абу Айюб ал-Ансорий ҳазратлари ғазотлардан қолмас эдилар. Аввал айтганимиздек, Пайғамбар алайҳиссалом Истанбул фатҳи ҳақида башорат қилиб: «Қустантиния, албатта, фатҳ қилинади. Уни фатҳ қилган қўмондон нақадар бахтли қўмондон, уни фатҳ қилган аскарлар нақадар бахтли аскарлардир», деганлар. Ана шундай шарафга эга бўлиш ҳар бир саҳобанинг орзуси эди. Ана шундай ёруғ ният билан Язид ибн Муовия қўшини ҳижрий 52 йили Қустантинияни (Истанбулни) қамал қилди. Юқоридаги ҳадисдан бохабар Абу Айюб ҳам ёши бир жойга бориб қолганига қарамай, жиҳотга отланган эдилар. Лекин йўлда мазалари қочиб қолади. Шунда у зот Язид ибн Муовияга васият қиладиларки, “Мабодо йўлда вафот этгудек бўлсам, Қустантинияга ёки ушбу шаҳарнинг қўшин бора олган энг яқин манзилига кўмсинлар...” Афсуски, ўша сафар Константинополни фатҳ этиш насиб қилмади, аммо Абу Айюб ал-Ансорий ҳазратларини шаҳарнинг ғарбий девори яқинига дафн этишди.\nЮқоридаги ҳадисда айтилган мартабага эришиш умидида кўплаб саҳобалар, ҳукмдорлар, амирлар, саркардалар ушбу шаҳарни фатҳ қилишга уринишган. Бу ҳақда ёш ва ҳаракатчан уламоларимиздан бири, жонкуяр укамиз Нозимжон Ҳошимжон шундай ёзади:\n“Илк бор Муовия ибн Абу Суфён розияллоҳу анҳу ҳижрий 44-санада Қустантания фатҳига уриндилар, аммо мақсадга эришолмадилар. Бу буюк саҳобийнинг даврларида бу уринишлар бир неча бор амалга оширилди.\nУмавийлар давридаги энг муҳим уринишлардан яна бири ҳижрий 98 йили Сулаймон ибн Абдулмалик даврида бўлиб ўтди. Бунда ҳам мурод ҳосил бўлмади.\nАббосийлар ҳукмронлигида Византияга қарши кўплаб ҳарбий ҳаракатлар амалга оширилди. Ана шундай юришлар орасида Қустантания фатҳига бўлган уриниш ҳижрий 190 йили Ҳорун ар-Рашид томонидан амалга оширилди.\nЎн учинчи асрнинг охирларига келиб, Қустантанияни фатҳ қилиш ҳаракатлари яна бошланди. 1393 йили Усмонийлар султони Боязид Қустантанияни қамал қилди. Шундан кейин у Византия императори билан шаҳарни тинч йўл билан топшириш борасида музокаралар олиб боришни бошлади. Лекин император бу ишни пайсалга солиб, шаҳарни топширишни чўзиб, турли қаршиликлар қилди.\n1451 йилда Иккинчи Султон Мурод томонидан Қустантания фатҳига жуда кўп бор ҳаракатлар бўлди, шаҳар қамал қилиб турилди. Византия императори томонидан амалга оширилган фитналар сабабли бу сафарги уриниш ҳам муваффақиятли якунланмади. Шу йили Султон Мурод вафот этди ва тахтга унинг ўғли Султон Муҳаммадхон Соний ўтирди.\nСултон Муҳаммад шаҳарга ҳужум қилиш вақти яқинлашганини эълон қилди ва “Ё Усмонийлар давлати йиқилади ёки Қустантания йиқилади” шиорини барчага эслатди. Ўша куни мусулмонлар рўза тутдилар. Шу куни кечаси билан барча қўшин султон бошчилигида ўтлар ёқиб, туни билан таҳлил, такбир, таҳмид ва тасбеҳ айтиб чиқдилар, дуо ва муножотга астойдил киришдилар.\nШу куни мусулмонлар қўшини 21 ёшли султон Муҳаммад Соний бошчилигида бомдод намозини ўқигач, Қустантанияга ҳужумни бошлаб, шаҳарни эгаллашга муваффақ бўлдилар. Византиянинг ўша пайтдаги императори Константиин XI Палеолоог Драгаш қамал пайтида ҳалок бўлди. (иқтибос тугади).\nСўзимизга қайтамиз. Айюб Султон масжидидан чиқиб, қайсидир томонга йўл солдим. Шунчалик ҳаяжонда эдимки, қаёққа боришим ортиқча аҳамият касб этмас эди гўё. Масжид олдидаги кенг майдон ўртасида фаввора бор. Шу ерда ғужғон ўйнаётган бир тўда каптарлар хаёлимни олди. Сал нарида қушлар учун емиш сотаётган сотувчи билан гаплашгим келди. Нарх-навони суриштирдим. Бир сиқим буғдой 5 лира экан. Негадир, пулни қизғандимми, ё каптарлар у қадар оч эмас, деган қаноатда эдимми, ишқилиб дон сотиб олиб, қушларга сочмадим, уларга “дастурхон” ёза олмадим. Хаёлим сотувчининг орқасидаги қабрларга кетиб қолди. Чунки... Келинг, яхшиси бу ҳақда сўз очмай. Гап чўзилиб кетяпти. Худо хоҳласа, кейинги қисмда албатта гаплашамиз. Сабаби жудаям муҳим мавзу бу...\nБугун шанба бўлгани учун атрофдаги дўконларнинг деярли ярми ёпиқ. Қизиқ, аксар турк қардошларимиз дам олиш кунлари хусусий дўконларини очмас экан. Бизда бунақа ҳолатни тасаввур қилиш қийин. Шу боис мени бу вазият ғоят ажаблантирди. Музқаймоқ дўкони олдидан ўтаётиб “Бир турк дўндирмасининг мазадан тотиб кўрай”, деб сотувчига юзландим. У бамайлихотир “Ҳали очилмади, оға”, деди. Ичимда: “Соат ўн бир бўлсаям, а?” дея таажжубланиб, кийим-кечак ва совғалар сотадиган дўкон тарафга қараб юрдим. Ушбу дўконлардаги нарх-наволар бошқа жойдагилари билан деярли бир хил экан. Яна таажжубландим. Чунки сайёҳлар келадиган жойда нархлар қиммат бўлади, деган хаёлда эдим.\nАйтганча, Абу Айюб ал-Ансорий розияллоҳу анҳунинг қабрлари қандай топилди, ахир орадан 800 йилдан ошиқроқ вақт ўтган-ку?” деган ҳақли савол туғилади. Ривоятларга кўра, Фотиҳ Султонни фатҳга шижоатлантириб турган устози Оқ Шамсиддин ҳазратлари (тўлиқ исмлари Муҳаммад ибн Ҳамза Оқ Шамсиддин ар-Румий, ваф. 865 ҳ./1461 м.) бир туш кўрадилар. Тушларида ҳозирги мақбара жойлашган жойдан осмонга нур таралаётган экан. Шу ерга келиб, икки газ қазишса, бир мармар тош чиқади. Унга араб тилида “Бу ерга Холид ибн Зайд мадфундур” деб ёзиб қўйилган экан. Фотиҳ Султон ҳазратлари дарҳол қабр устига мақбара иншо этади, кейин масжид қурдиради. Бошқа турли ривоятлар ҳам жуда кўп, аммо мен ўзим ишонган ва қалбим татмин топганини ёздим, холос.\nГапимиз анча чўзилди. Бугунча етар. Кейинги қисмларда бу ердаги қабрлар ва уларнинг бизларга, яъни Ўзбекистон ва ўзбекларга қанақа алоқаси борлиги, Усмонли султонлари тахтга чиқиш олдидан нега бу жойга келиши, Абдулҳамидхонга хиёнат қилган пошонинг қабри нега шу ерга жойлашган каби ва бошқа қизиқарли маълумотлар ҳақида гаплашамиз. Тўғрисини айтсам, ўзимга ҳам роса қизиқарли туюляпти шу мавзулар. Ўйлайманки, Сизларни ҳам зериктириб қўймайди.\nИстанбул Махсус Туркия Абдулазиз Муборак Султон Султон Абдулҳамид II Султон Меҳмет II Султон Алпарслон мақбара масжид карта\n385 16:05 13.05.2022\n1033 09:23 09.04.2022